3,770 premis diperiksa menerusi Ops Menu
Oleh EDDY AQMAL MOHAMED HAMIDI

29 November 2021, 11:38 pm
KAJANG – Sebanyak 3,770 premis kedai makan telah diperiksa oleh Kementerian Perdagangan Dalam Negeri dan Hal Ehwal Pengguna (KPDNHEP) menerusi Ops Menu di seluruh negara bermula 6 November lalu.
Pengarah Penguat Kuasa KPDNHEP, Azman Adam berkata, pihaknya mengambil maklum berhubung isu kenaikan harga barang yang dilaporan di media arus perdana dan media sosial serta sentiasa melakukan penguatkuasaan serta pemeriksaan untuk menanganinnya.
“Bagi menangani isu kenaikan harga barang, pelbagai pendekatan berterusan dan agresif telah dilakukan termasuklah pelaksanaan Ops Menu yang bertujuan memantau dan menangani isu harga makanan bermasak di seluruh negara.
“Sehingga kini, sebanyak 3,779 pemeriksaan telah dilakukan di premis-premis kedai makan dan daripada jumlah itu sebanyak 27 tindakan kes telah diambil ke atas peniaga yang melakukan kesalahan,” katanya menerusi satu kenyataan hari ini.
Menurut Azman, kementerian juga akan terus melaksanakan sesi libat urus bersama Kementerian Pertanian dan Industri Makanan (MAFI) serta agensi di bawahnya juga pemain industri berkaitan untuk mencari kaedah terbaik bagi menyekat kenaikan harga secara mendadak.
“Menerusi Akta Kawalan Harga dan Antipencatutan (AKHAP) 2011, tindakan tegas akan diambil ke atas mana-mana peniaga yang mengambil kesempatan dengan mengaut keuntungan secara tidak munasabah (mencatut) sehingga menyebabkan kenaikan harga yang melampau.

“Mana-mana peniaga yang dikesan melakukan kesalahan di bawah Seksyen 14(1), AKHAP 2011 ini boleh dikenakan denda sehingga RM500,000.00 bagi perbadanan atau syarikat dan sehingga
RM100,000.00 bagi individu atau dipenjarakan selama tempoh tidak melebihi tiga tahun atau kedua-duanya sekali,” tegas beliau.
Tambah Azman, pengguna dinasihatkan untuk menyalurkan aduan yang lengkap termasuk bukti seperti resit, gambar dan alamat lengkap premis kepada pihak KPDNHEP tanpa melalui saluran media arus perdana atau media sosial supaya tindakan segera dapat diambil.
“Aduan boleh disalurkan menerusi aplikasi WhatsApp di nombor 019-279 4317, pusat panggilan KPDNHEP di talian 1 800 886 800 atau emelkan ke [email protected],” ujar beliau. – K! ONLINE.


Ketahui pemenang minggu ke-13 Liga Fantasi di akhbar Kosmo! esok
Oleh KOSMO!

29 November 2021, 9:00 pm
Para pemain Liga Fantasi Kosmo! boleh mengetahui lima pemenang mingguan yang disiarkan pada akhbar Kosmo! hari esok (Selasa).
Setiap pemenang yang sudah disenaraikan bakal menerima hadiah mingguan bernilai RM200.
Dapatkan akhbar Kosmo! yang berhampiran dengan tempat anda untuk mengetahui sama ada anda salah seorang pemenang tersebut atau mungkin belum tiba rezeki anda.
Kepada mereka yang tidak menang, jangan berputus asa kerana perjalanan Liga Perdana Inggeris (EPL) masih panjang dan misi untuk memburu hadiah mingguan masih hangat sehingga minggu ke-38, manakala setiap pemenang Liga Fantasi Kosmo! akan diumumkan setiap kali berakhirnya perlawanan mingguan. – K! ONLINE


Orang tengah jadi punca, penternak disalahkan
Oleh NIA AMIRA NAJWA AZMI

29 November 2021, 8:17 pm
PETALING JAYA – Tindakan orang tengah yang mengaut keuntungan dengan menaikkan harga ayam perlu dikekang kerana mereka adalah punca petani dan penternak yang tidak bersalah dituduh sebagai pihak yang menaikkan harga ternakan tersebut.
Pengarah Ekonomi Pejabat Perdana Menteri, Shahril Hamdan berkata, pihak berkuasa tempatan perlu melaksanakan penguatkuasaan yang lebih ketat bagi mengekang tindakan licik tersebut.
Tambahnya, untuk langkah jangka panjang, negara perlu mengurangkan kebergantungan barangan import tidak kira import bahan mentah seperti jagung dan baja atau import barangan siap seperti sayur-sayuran.
“Malaysia perlu memperhebatkan usaha sedia ada untuk menghasil dan menggunakan produk alternatif sebagai dedak.
“Penyelesaian terbaik adalah menyediakan pekerjaan serta meningkatkan pendapatan isi rumah dan rakyat di negara kita untuk menampung kenaikan kos sara hidup,” katanya dalam satu kenyataan hari ini.
Tambahnya, antara penyebab harga ayam hidup naik mendadak ketika ini ialah disebabkan kemarau dan permintaan jagung serta gandum yang meningkat secara mendadak di peringkat global selepas sektor ekonomi dibuka secara serentak.

“Malaysia bergantung sepenuhnya kepada pengimportan komoditi jagung dan kacang soya yang menjadi bahan utama pembuatan dedak sebagai makanan ayam di ladang.
“Malaysia membelanjakan RM3.33 bilion untuk mengimport 3.85 tan jagung dan RM1.3 bilion untuk 732 tan kacang soya tahun lalu,” katanya.
Shahril yang merupakan Ketua Penerangan UMNO turut berkata, antara punca lain kenaikan harga komoditi itu ialah kemarau berpanjangan yang mengurangkan pengeluaran jagung.
“Permintaan kacang soya juga melonjak naik selepas sektor ekonomi dibuka di seluruh dunia.
“Harga gandum yang merupakan ramuan utama untuk membuat roti juga meningkat mendadak
menyebabkan kilang-kilang roti terpaksa menaikkan harga borong dan runcit untuk
menampung kos menghasilkan roti,” katanya.
Shahril menambah, Perdana Menteri, Datuk Seri Ismail Sabri Yaakob telah memperuntukkan dana tambahan sebanyak RM262 juta untuk membantu kos petani dan peladang yang terkesan dengan kenaikan harga input sebagai rancangan jangka pendek. – K! ONLINE.


Ah long jadi dalang sindiket dadah
Oleh MOHD YUNUS YAKKUB

29 November 2021, 8:25 pm
SHAH ALAM – Kelicikan seorang ah long yang menjadi dalang sindiket pemprosesan dan pengedaran dadah sejak enam bulan lalu berakhir apabila ditangkap bersama sembilan lagi anak buahnya dalam enam serbuan berasingan di sekitar Selangor.
Kesemua suspek lelaki berusia 22 hingga 42 tahun itu ditangkap menerusi serbuan serentak lebih empat jam bermula pukul 12.10 tengah hari pada 22 Februari lalu di Gombak dan Bukit Puchong dekat sini.
Turut dirampas adalah 176 kilogram (kg) pelbagai jenis dadah termasuk heroin base, heroin, pil ekstasi dan serbuk dadah MDMA bernilai RM8.09juta.
Pengarah Jabatan Siasatan Jenayah Narkotik (JSJN) Bukit Aman, Datuk Razarudin Hussain berkata, berdasarkan siasatan awal mendapati sindiket menjadikan sebuah rumah kedai di Bukit Puchong sebagai mini makmal dalam pemprosesan dadah untuk pasaran tempatan.
Katanya, hasil siasatan turut mendapati sebanyak empat kali pemprosesan dadah dilakukan setiap seminggu oleh sindiket tersebut.
“Semasa serbuan, semua suspek didapati sedang melakukan kerja memproses dadah dan tidak boleh melarikan diri akibat dikepung selain pintu belakang rumah yang dijadikan mini makmal tersebut berkunci.

“Kita juga berjaya menangkap dalang utama sindiket itu yang dipercayai merupakan seorang ah long,” katanya pada sidang akhbar hari ini.
Kata beliau, siasatan lanjut terhadap dalang utama mendapati akan merampas kenderaan daripada peminjam yang gagal melunaskan hutang mereka.
Tegas Razarudin, ini susulan rampasan 19 kenderaan termasuk kereta tunda yang digunakan bagi tujuan tersebut.
Antara kenderaan dirampas adalah seperti BMW330i, BMW528i, Volkswagen Golf GTI 2.0 dan Mercedes Benz E200 sedan.
Selain itu, rampasan turut melibatkan pelbagai barangan kemas, akaun bank dan wang tunai dianggarkan keseluruhan RM2.039juta.
“Dalang utama ini adalah ‘penaja’ bagi pembinaan mini makmal dengan bekalan dadah diperoleh dari kawasan segitiga emas.
“Kita tidak menolak sindiket menggunakan perkhidmatan kurier sebagai medium pengedaran susulan penemuan bungkusan kurier,” ujarnya.
Jelas beliau, ujian air kencing mendapati seorang daripadanya suspek itu positif dadah jenis methamphetamine, amphetamine dan ketamin.
“Semakan rekod jenayah pula mendapati lapan suspek mempunyai rekod lampau berkaitan jenayah dan dadah.
“Selain itu, kita menganggarkan sekiranya dadah-dadah itu terlepas dalam pasaran boleh dibekalkan kepada 1.8 juta individu,” katanya.
Mengulas lanjut, kesemua suspek kini direman selama lima hingga 11 hari dan kes disiasat mengikut Seksyen 39B Akta Dadah Berbahaya 1952. -K! ONLINE.


Cabaran besar hadapi jadual padat EPL
Oleh KOSMO!

29 November 2021, 9:19 pm
Oleh IRFAN BURHANUDDIN
SAINGAN Fantasi Premier League (FPL) kini sudah memasuki minggu ke-14 dan semua pengurus dijangka melakukan beberapa perubahan berdasarkan jadual perlawanan sebelum ini.
Memasuki bulan Disember, jadual Liga Perdana Inggeris (EPL) akan bertambah padat dan pengurus FPL harus berhati-hati dalam melakukan pertukaran atau menyimpan satu pertukaran.
Justeru, Kosmo! ingin berkongsi beberapa tips bagi membolehkan para pengurus FPL melakukan pertukaran terbaik dalam usaha memburu mata maksimum pada saingan musim ini.
KAPTEN
MOHAMED Salah sekali lagi menjadi pilihan Kosmo! sebagai kapten FPL minggu ini disebabkan rekod cemerlang dengan 11 gol dan sembilan bantuan jaringan, lebih-lebih lagi apabila turun menentang musuh setempat, Everton.
PENJAGA GOL
BENTENG pertahanan mantap Chelsea membolehkan Edouard Mendy memperoleh jumlah clean sheet terbanyak berbanding semua penjaga gol lain setakat ini.

PERTAHANAN
TRENT Alexander-Arnold menjadi pilihan selepas beraksi cemerlang mencipta satu umpanan jaringan buat Liverpool ketika membelasah Southampton pada Sabtu lalu. Reece James dan Joao Cancelo juga boleh menjadi alternatif.
TENGAH
RAPHINHA dijangka mampu meledak gol apabila turun bertemu Palace walaupun Leeds kurang tajam di bahagian serangan jika dibandingkan musim lalu. Diogo Jota juga perlu ada selepas meledak dua gol pada Sabtu lalu.
PENYERANG
ALLAN Saint-Maximin boleh memberi mata kepada pengurus FPL dalam misi wajib menang ke atas Norwich awal pagi esok. Christian Benteke juga boleh menjadi pertaruhan pasukan. – K! ONLINE


Rangnick rasmi kemudi Manchester United
Oleh KOSMO!

29 November 2021, 8:46 pm
MANCHESTER – Manchester United secara rasmi melantik jurulatih berpengalaman dari Jerman, Ralf Rangnick sebagai pengurus sementara buat skuad The Red Devils sehingga penghujung musim ini.
Berdasarkan perjanjian antara kedua belah pihak, bekas jurulatih RB Leipzig itu akan mengemudi United sehingga tamat kempen 2021/22 sebelum dilantik sebagai penasihat pasukan bagi dua tahun berikutnya.
Pengarah Bola Sepak United, John Murtough menyatakan kegembiraannya untuk bekerjasama dengan Rangnick yang dianggap sebagai salah seorang jurulatih disegani dalam arena bola sepak Eropah.
“Ralf (Rangnick) adalah salah seorang jurulatih yang sangat disegani serta memiliki inovasi tersendiri dalam bola sepak. Beliau adalah calon utama kami berdasarkan kepimpinan serta kemahiran teknikal yang dimiliki.
“Semua orang di kelab ini sudah tidak sabar untuk bekerja dengan beliau sehingga penghujung musim. Kemudian, beliau akan memainkan peranan sebagai penasihat pasukan bagi tempoh dua tahun,” katanya.
Rangnick dilihat sebagai calon paling sesuai bagi mengisi kekosongan yang ditinggalkan Ole Gunnar Solskjaer selepas jurulatih dari Norway itu dipecat minggu lalu selepas dibelasah Watford 4-1.

Buat masa ini, Michael Carrick akan menggalas tugas sebagai pengurus sementara bagi memberi ruang kepada Rangnick untuk menyelesaikan proses dokumentasi sebelum datang ke Old Trafford. – K! ONLINE


Terkejut roti canai RM4 sekeping di Langkawi
Oleh NUR ANATI JUHARI

29 November 2021, 8:37 pm
ALOR SETAR – Pelancong terkejut apabila perlu membayar RM4 untuk sekeping roti canai kosong di sebuah gerai di Pulau Langkawi baru-baru ini.
Setiausaha Persatuan Pengguna Kedah (Cake), Mohamad Yusrizal Yusoff berkata, selepas kejadian harga ikan siakap lebih RM1,000, kini pihaknya menerima pula aduan roti canai mahal di pulau tersebut.
Katanya, pengadu mendakwa gerai roti canai di tepi jalan itu mengenakan caj RM4 bagi sekeping roti canai biasa.
“Walaupun kita sedia maklum harga barangan dan bahan mentah mahal sekarang, namun harga yang dikenakan pemilik gerai itu tidak masuk akal,” katanya ketika dihubungi di sini hari ini.
Menurutnya, isu sebilangan peniaga mengenakan caj makanan mahal di pulau tersebut telah lama berlaku terutama ketika musim kemasukan pelancong.
“Dari dulu sebilangan peniaga makanan di Langkawi ini akan menjual harga mahal jika tiba musim kemasukan pelancong dan ia kembali disoalkan setelah pembukaan gelombang pelancongan September lalu.

“Oleh itu, pihak kami meminta Kementerian Perdagangan Dalam Negeri dan Hal Ehwal Pengguna (KPDNHEP) Kedah untuk selalu membuat pemeriksaan di premis dan gerai makanan yang mengambil kesempatan menaikkan harga makanan terlalu tinggi,” katanya.
Tambahnya, sejak dua minggu lalu, lebih 100 aduan pengguna diterima berkaitan kenaikan harga makanan dan bahan mentah di negeri ini.
“Kami nasihatkan peniaga makanan tidak mengenakan harga membebankan pengguna selain meletakkan tanda harga supaya pengguna dapat membuat pilihan sebelum membuat pesanan,” ujarnya. – K! ONLINE


Wanita berang payudara saiz 38j dituduh ‘palsu’
Oleh KOSMO!

29 November 2021, 7:30 pm
LONDON – Seorang wanita yang dilahirkan dengan payudara bersaiz 38j memaklumkan bahawa dia muak dengan orang ramai yang menggelar payudaranya itu sebagai palsu, lapor akhbar The Sun kelmarin.
Malah, Shirley Flynn mendakwa saiz payudaranya itu turut menyebabkan akaun TikTok miliknya disekat sebanyak lapan kali.
“Kebanyakan komen berunsur kebencian ditulis  menggunakan akaun palsu atau oleh wanita yang berdada ‘rata’.
“Mereka menggelarnya palsu dan ia menyebabkan saya berasa jengkel kerana payudara saya adalah asli,” katanya.
Tambahnya, dia tidak mampu menjalani pembedahan untuk mengecilkan ‘asetnya’ itu.
Flynn turut berasa marah terhadap TikTok kerana bersikap diskriminasi terhadap dirinya semata-mata kerana  saiz payudara yang dimilikinya. – AGENSI


Lima peniaga jual sayur mahal dikenakan notis
Oleh DIYANATUL ATIQAH ZAKARYA

29 November 2021, 6:27 pm
MELAKA – Lima peniaga sayur dikenakan notis oleh Kementerian Perdagangan Dalam Negeri dan Hal Ehwal Pengguna (KPDNHEP) negeri selepas dikesan menjual makanan keperluan itu pada harga mahal.
Pengarah KPDNHEP negeri, Norena Jaafar berkata, notis itu telah dikeluarkan dalam operasi yang telah dijalankan oleh pegawai dan anggota pemantau di sekitar daerah Melaka Tengah, sejak Sabtu lalu.
“Dalam tempoh tiga hari pemantaun harga sayur ini, kita telah mengeluarkan lima notis di bawah Seksyen 21 Akta Kawalan Harga dan Anti Pencatutan 2011 (AKHAP 2011) dalam Op Sayur.
“Kesemua notis itu keluarkan kepada peniaga yang dikesan menjual sayur pada harga mahal dan siasatan lanjut akan dilakukan untuk mengesan sekiranya wujud elemen pencatutan,” katanya ketika dihubungi di sini, hari ini.
Mengulas lanjut beliau berkata, dalam operasi tersebut pihaknya mengesan berlaku peningkatan harga jualan sayur secara mendadak mencecah 66 peratus.
“Ada peniaga yang memberi alasan terpaksa menjual sayur pada harga mahal kerana bekalan didapatkan daripada pihak ketiga.

“Bagaimanapun, kali ini kita tidak berkompromi dan dalam masa lima hari mereka perlu memberi maklum balas serta sebab mengenai kenaikan tersebut atau akan tindakan akan dikenakan jika gagal berbuat demikian,” katanya.
Ujarnya, sehingga hari ini pihaknya telah menggerakkan seramai 70 anggota penguat kuasa bagi menjalankan pemeriksaan harga sayur dan barangan keperluan lain di pasar awam, pasar borong, pasaraya dan kedai runcit.
Dalam pada itu, Norena memberitahu, selain Op Sayur, pihaknya juga menjalankan Op Menu bagi mengesan sekiranya terdapat kenaikan harga makanan di restoran mahupun kedai makan komersial.
“Sebagai negeri pelancongan, kita tidak mahu ada peniaga kedai makan yang mengambil kesempatan menjual makanan pada harga terlalu mahal sehingga membebankan pelancong,” katanya. -K! ONLINE.


Pekerja seks, bapa ayam bawah umur dicekup di Makassar
Oleh KOSMO!

29 November 2021, 6:30 pm
JAKARTA – Pasukan Serbuan Sosial Bandar Makassar menahan lapan pasangan muda kerana didapati terlibat dalam kegiatan pelacuran di sebuah hotel di JI Panakkukang, Makassar kelmarin, lapor laman berita Tribun-Timur.com semalam.
Malah, tiga daripada mereka didapati merupakan individu bawah umur yang bekerja sebagai pekerja seks.
Ketua Jabatan Perkhidmatan Sosial Makassar, Muhyiddin berkata,  dua daripada pekerja seks  itu berusia 15 tahun, manakala seorang daripadanya berumur 12 tahun.
Mereka didapati telah lama bekerja dan melayan pelanggan hampir setiap hari.
“Menurut pengakuan mereka, ketiga-tiga mereka berpusat di wilayah Gowa.
“Malah, ‘bapa ayam’ mereka juga merupakan individu bawah umur yang baru berusia 15 tahun,” kata Muhyiddin.

Ketiga-tiga pekerja seks bawah umur itu akan ditempatkan di Pusat Pemulihan Sosial Mattirodeceng.
“Kami akan menjalankan penyiasatan kerana berdasarkan pengakuan mereka, ramai remaja seusia mereka bekerja sebagai pekerja seks  dan kami telah merampas telefon bimbit milik mereka,” katanya. – AGENSI


Final Piala Malaysia penutup gemilang buat Shukor
Oleh KOSMO!

29 November 2021, 7:31 pm
Oleh MOHD. FITRIE MUHAMAD
PEMAIN berpengalaman Kuala Lumpur City FC (KL City), Shukor Adan cukup berterima kasih kepada rakan-rakan sepasukannya yang ‘menghadiahkan’ penutup gemilang dalam kariernya.
Aksi final Piala Malaysia menentang Johor Darul Ta’zim (JDT) di Stadium Nasional Bukit Jalil malam esok menjadi aksi terakhir Shukor dalam kancah Liga Malaysia (Liga M).
“Apa yang berlaku di Melaka (aksi separuh akhir Piala Malaysia), pemain dan jurulatih bermain untuk saya. Ini benda paling berharga kepada saya.
 “Ini masa terbaik untuk saya umumkan persaraan. Tidak dapat dinafikan rasa sedih selepas hampir 24 tahun tenaga saya curahkan dalam bola sepak.
 “Ini detik paling terbaik untuk berhenti,” katanya pada sidang akhbar menjelang perlawanan akhir Piala Malaysia di Bilik Media Stadium Nasional Bukit Jalil, Kuala Lumpur hari ini.

Mengulas mengenai pencapaian KL City musim ini, Shukor nyata tidak percaya dan menyifatkan penampilannya kali ini melengkapkan sejarah hebat kariernya.
“Tidak ada apa yang mahu dikenangkan dalam bola sepak. Yang lepas biarlah lepas tetapi saya bersyukur semua orang mendoakan saya hingga sampai ke tahap ini.
 “Dalam umur 42 tahun, tidak sangka pula dapat ke final. Satu benda saya capai di penghujung karier. Main atau tidak, saya tetap rasa bangga dengan KL City,” katanya. – K! ONLINE


Tetamu majlis perkahwinan terima cenderahati berupa sesi berenang
Oleh KOSMO!

29 November 2021, 8:00 pm
JAKARTA – Sepasang pengantin yang mengadakan majlis persandingan di sebuah kolam renang menjadi tular di media sosial Indonesia gara-gara memberikan hadiah sesi berenang sebagai cenderahati perkahwinan (doorgift), lapor laman berita Suara.com.
“Majlis perkahwinan bukan diberi doorgift berupa barangan, tetapi berenang secara percuma,” demikian kenyataan yang dimuat naik bersama hantaran tersebut.
Dalam video tersebut, dapat dilihat sebuah pelamin di tepi sebuah kolam renang dengan tetamu memenuhi ruangan itu untuk bersalam-salaman.
Di sudut lain pula, kelihatan beberapa pengunjung sedang berenang di kolam renang tersebut.
Klip video yang ditonton lebih 89,000 kali itu mendapat pelbagai komen daripada netizen.
“Adakah tetamu yang hadir dapat berenang dan makan secara percuma juga?,” soal seorang netizen.

“Bagus juga diberi berenang secara percuma kerana pengantin tidak perlu mengeluarkan belanja besar untuk membeli cenderahati,” komen seorang netizen lain. – AGENSI


Yonnyboii pelik tak diserang panik waktu akad nikah
Oleh HANISAH SELAMAT

29 November 2021, 6:29 pm
PETALING JAYA – Genap sembilan hari bergelar suami, Yonnyboii menganggap pernikahan dengan isteri tercinta, Nik Nazira Nariman pada 20 November lalu sebagai momen penuh magis.
Katanya, selepas sekian lama berdepan masalah kebimbangan melampau atau ‘anxiety’, dia pelik apabila langsung tidak berasa gementar mahu pun mengalami serangan panik ketika sesi akad nikah.
“Saya masih ingat lagi momen pernikahan walaupun hampir dua minggu berlalu yang seakan melalui magis kerana saya bukan saja lancar melafazkan akad malah merasai perasaan paling tenang dan bahagia.
“Saya sendiri pelik sebab beberapa hari sebelum itu saya agak bimbang dengan bermacam-macam perkara bermain di fikiran terutama soal tanggungjawab yang bakal digalas nanti.
“Namun betul kata orang, apabila kita yakin itulah jodoh terbaik dan cinta pandang pertama, segala kerisauan terus hilang sebaik si dia di depan menanti kami disatukan.
“Kiranya isteri menjadi penguat semangat sehingga saya kalis kebimbangan kerana bersama dia semacam ada magis terutama pada saat kami sah bergelar suami isteri,” katanya kepada Kosmo! Online baru-baru ini.

Yonny atau nama sebenarnya, Muhammad Haqeem Nuriman Nor Azrin, 23, selamat bergelar suami Nik Nazira, 22, hanya dengan sekali lafaz pada acara yang berlangsung di Duchess Place, Ampang, tepat pukul 11 pagi.
Penyanyi lagu Tak Sangka itu memberikan mas kahwin berupa wang tunai RM500 berserta hantaran berjumlah RM40,000 yang dikatakan sebagai nombor bertuah mereka selain beberapa dulang hantaran.
Pasangan tersebut berkenalan menerusi permainan video atas talian dalam laman sosial selama setahun sebelum mengambil keputusan bertunang pada 9 Oktober lalu selepas sebulan menjalin cinta.
Katanya lagi, tindakan bernikah secara tertutup adalah bagi mengelakkan ada dikalangan keluarga terdekat berkecil hati kerana bilangan tetamu perlu mengikut had tertentu bersandarkan Prosedur Operasi Standard (SOP).
Katanya, mereka tidak berniat berahsia namun lebih kepada mengikut pandangan ibu bapa supaya melaksanakan perkara wajib dulu yang hanya disertai keluarga terdekat tanpa menghebahkannya dulu.
“Ikutkan bertunang pun kami tak mahu, ingin terus nikah tetapi kami hormati kehendak kedua-dua orang tua yang sependapat supaya elok ikut adat. Ikut SOP cuma boleh ajak 100 orang tapi saudara mara kami ramai, jadi teruskan dulu nikah, bersanding nanti kita jemput semua supaya tiada yang berkecil hati nama tercicir.
“Pada masa sama,  ramai dalam kalangan anggota keluarga terdiri daripada warga emas selain ada yang belum cukup dos vaksin. Kami tidak mahu mereka terdedah kepada risiko. Ini juga antara sebab kami tak kongsikan kepada umum.
“Lebih utama, matlamat bernikah lebih awal dari tarikh sepatutnya pada 22 Januari tahun depan pula bagi mengelakkan fitnah, manakala resepsi kita jalankan kemudian ikut tarikh asal.
“Apa pun kami memang rancang maklumkan sendiri kepada semua termasuk keluarga jauh kami berdua beberapa hari selepas semua urusan wajib ini selesai. Terima kasih kerana memahami dan mendoakan kami,” katanya.
Sementara itu, tanpa berselindung dia sempat mendedahkan berita pernikahannya nyaris tersebar ketika majlis berlangsung selepas seseorang memuatnaik gambar majlis tersebut dalam akaun TikTok tanpa pengetahuannya.
“Mujur ada seorang kawan perasan mengenai perkongsian video akad nikah kami di laman sosial ketika majlis masih berlangsung. Saya sempat meminta pemilik akaun tersebut memadamkannya.
“Bukan apa, tak manis kalau saudara mara kami tahu mengenai pernikahan ini dari laman sosial orang sebelum kami memaklumkan sendiri kepada mereka.
“Oleh sebab itu, emak juga minta kami cepat-cepat muat naik gambar nikah dalam Instagram bagi mengelakkan salah faham,” ulasnya lagi
Menyimpan hasrat mengusahakan perniagaan bersama isteri, Yonny dan Nazira kini sedang sibuk menguruskan urusan berpindah ke kediaman sendiri sekali gus menjadi penanda kehidupan baharu mereka.
“Buat masa ini saya dapat bercuti sekejap untuk uruskan soal rumah. Mungkin beberapa hari lagi kami dapat duduk rumah baharu. Sebelum ini, saya tinggal dengan emak, apabila sudah beristeri kena pandai berdikari.
“Apa pun pilih tempat tinggal yang dekat dengan kedua-dua keluarga kami supaya senang untuk menjenguk mereka,” katanya lagi. – K! ONLINE


LaundryBar tawar potensi perniagaan bernilai tinggi
Oleh KOSMO!

29 November 2021, 7:35 pm
SEMBANG KORPORAT
PETALING JAYA – Jika 10 tahun dahulu, mencuci pakaian di kedai adalah sesuatu yang janggal kerana rata-ratanya masyarakat mempunyai mesin basuh di rumah.
Namun, sejak pengenalan dobi layan diri sekitar tahun 2013 oleh City Coin Laundry Sdn. Bhd. melalui jenama LaundryBar, segmen tersebut semakin popular, menjadi salah satu keperluan pengguna dan juga menawarkan peluang perniagaan berpotensi kepada usahawan baharu.
Manakan tidak, dengan tawaran cucian lebih pantas, menjimatkan masa berbanding mesin basuh konvensional serta harga yang berpatutan, kini industri dobi semakin rancak berkembang.
Selepas kebenaran rentas negeri dan aktiviti sosial dibenarkan, kebanyakan mereka yang bercuti amat memerlukan khidmat dobi bagi mengurangkan beban luggage selain permintaan tinggi apabila musim hujan berpanjangan.
Bagi mendalami selok-belok industri ini dan bagaimana ia dijangka kekal bertahan semasa musim pandemik, Wartawan Kosmo!, Ahmad Shaherman Shamsuri berkesempatan menemu bual pengasas merangkap Pengarah Urusan City Coin Laundry, Paul Ang di pejabatnya. baru-baru ini.

Kosmo!: Apakah cabaran yang dihadapi pemain dalam industri dobi ketika negara dilanda pandemik Covid-19?
ANG: Semasa tempoh Perintah Kawalan Pergerakan (PKP) yang bermula Mac 2020, industri dobi tidak terkecuali mengalami kesannya, paling ketara adalah dari segi pendapatan kerana semua cawangan terpaksa dihentikan sementara.
Namun, penutupan operasi itu tidak lama sekitar sebulan setengah sahaja, selepas itu kami dibenarkan beroperasi semula.
Pada awalnya pelanggan kurang kerana mereka takut untuk keluar akibat kes jangkitan Covid-19 yang agak tinggi. Kesan daripada itu, pendapatan syarikat dan francaisi kami merosot hampir 50 peratus.
Bagaimanakah anda mengharungi tempoh PKP dan apakah langkah yang diambil untuk memastikan syarikat terus beroperasi?
Kami telah melaksanakan pelbagai langkah semasa tempoh pandemik antaranya adalah dengan memberi diskaun 50 peratus selama enam bulan berturut-turut ke atas pembelian barangan, pinjaman dan pelbagai inisiatif lain yang bersesuaian kepada francaisi.
Selain itu, kami juga membantu francaisi berunding dengan penyewa kedai untuk pengurangan kadar sewa supaya mereka dapat meneruskan perniagaan semasa musim pandemik.
Selain itu, saya sebagai Pengerusi Dobi Layan Diri Malaysia turut mengadakan perbincangan dengan pihak kerajaan dan antara isu yang dibincang dan dipohon kepada kerajaan adalah pertimbangan masa operasi dobi layan diri dilanjutkan dan kita berjaya laksanakannya.
Selepas kerajaan membenarkan rentas negeri dan semua aktiviti sosial dibuka semula, adakah industri dobi sudah kembali pulih?
Secara keseluruhan, industri ini berada pada landasan yang baik untuk kembali pulih seperti sebelum pandemik.
Tambahan pula, industri ini telah diklasifikasikan sebagai perkhidmatan perlu atau essential service pada Jun lalu oleh kerajaan.
Sejak itu, pelanggan bertambah yakin untuk menggunakan perkhidmatan kami dengan penawaran pelbagai servis seperti pemberian sabun percuma bergred halal sejak dari dahulu lagi (sejak 2013), Inisiatif ini juga telah menarik minat pelanggan untuk menggunakan khidmat kami.
Apa yang boleh saya katakan pendapatan syarikat telah pulih hampir 50 peratus dan ia sudah kembali kepada landasan asal.

Bagaimanakah anda melihat industri ini pada masa hadapan?
Saban hari jumlah pelanggan yang menggunakan khidmat dobi kini semakin bertambah.
Melalui kajian yang kita lakukan, kebanyakan pelanggan lebih suka menggunakan khidmat dobi kerana perkhidmatan tersebut menjimatkan masa berbanding menggunakan mesin basuh di rumah.
Sebagai contoh, jika membasuh di rumah, mereka mengambil masa lebih sejam untuk cucian siap, itu belum dicampur masa untuk pengeringan. Namun, jika menggunakan khidmat dobi layan diri, sejam itu sudah mencukupi malah lengkap dengan proses pengeringan.
Mungkin atas faktor penjimatan masa inilah, ramai yang lebih suka menggunakan khidmat dobi layan diri.
Bagi individu atau usahawan yang ingin menceburi bidang ini, apakah peluang yang disediakan oleh LaundryBar?
Kami menawarkan dua skim pinjaman yang tersedia membantu mereka yang berminat dalam bidang ini, salah satunya BYOB atau Be Your Own Boss iaitu khusus kepada mereka di bawah umur 40 tahun dengan tawaran pinjaman sehingga 90 peratus.
Tawaran kedua adalah skim pembayaran francais pula menawarkan pinjaman 70 peratus. Kedua-dua skim pembiayaan ini adalah kerjasama dengan Perbadanan Nasional Berhad (Pernas).
Modal permulaan untuk menjadi francaisi adalah RM350,000.
Apakah perancangan LaundryBar pada masa depan?
Ketika ini, kami mempunyai 412 cawangan di Malaysia, Thailand (100), Brunei (11) dan Turki (2).
Kami merancang untuk menambah rangkaian dobi di negara sedia ada serta membuka beberapa rangkaian di negara baharu antaranya Filipina, Vietnam dan Myanmar.
Selain itu, kami juga berhasrat untuk menembusi pasaran ke negara Timur Tengah serta India dan Bangladesh.
Sasaran kami adalah untuk membuka sekurang-kurangnya 50 cawangan setiap tahun meskipun situasi pandemik masih belum menunjukkan tanda-tanda untuk berakhir.
Adakah dobi layan diri akan ‘membunuh’ industri dobi konvensional pada masa hadapan?
Bagi saya industri dobi layan diri dan dobi konvensional masing-masing ada peranan tersendiri dan perkhidmatan yang disediakan juga berlainan.
Contohnya, dobi kovensional menyediakan khidmat cucian kering untuk jenis kain tertentu seperti sutera serta karpet. Kami tidak menyediakan khidmat seperti itu.
Oleh itu, setakat ini industri dobi konvensional masih relevan dan tidak akan terjejas.
Selaras dengan perkembangan teknologi terkini, apakah pembaharuan yang telah dilakukan oleh syarikat untuk menarik minat pelanggan?
Kami telah membangunkan sebuah aplikasi bagi memudahkan pembayaran tanpa tunai yang dikenali sebagai LB Pay.
Aplikasi ini boleh dimuat naik menerusi Google Play Store dan Apple App Store.
Sejak dilancarkan pada 2019 dan sehingga kini, kita mempunyai lebih 60,000 pengguna dan lebih 100,000 pendaftar.
Kemudahan ini memberi tambah nilai kepada pelanggan yang cenderung menggunakan perkhidmatan tanpa sentuh.


Tak tahan rindu lelaki gali kubur isteri
Oleh KOSMO!

29 November 2021, 7:31 pm
JAKARTA – Gara-gara tidak tahan menanggung rindu, seorang lelaki dari Ponorogo, Jawa Timur bertindak menggali kubur isterinya yang baru sebulan meninggal dunia, lapor laman berita Suara.com semalam.
Berdasarkan klip video yang dikongsikan di TikTok, lelaki tersebut dilihat sedang menggali kubur isterinya menggunakan cangkul.
Dia dikatakan masih tidak dapat mempercayai bahawa isteri yang amat dicintainya telah ‘meninggalkannya’.
“Rindu terhadap isteri yang sudah meninggal dunia sehingga nekad menggali kubur,” demikian tulis keterangan dalam video tersebut.
Tindakan lelaki itu bagaimanapun dapat dihalang oleh penduduk setempat dan pihak polis yang pergi ke kawasan kubur tersebut bagi menghentikan perbuatannya.
Sementara itu, menurut laporan laman berita Tribun News, tindakan lelaki itu bukanlah kali pertama  kerana dia turut melakukan perkara yang sama pada hari ketujuh kematian isterinya.

Lelaki berkenaan juga  dilaporkan mengalami gangguan mental sejak kecil dan dia mengakui menerima bisikan ghaib menyuruhnya melakukan perkara demikian.
Ketika polis tiba, dia dilaporkan telah menggali sedalam 80 sentimeter.
Video lelaki tersebut menjadi tular dengan netizen memberikan pelbagai komen mengenai tindakannya.
“Gara-gara menonton video ini, saya menjadi bertambah sayang kepada isteri. Susah dan senang selalu bersama. Semoga kami dapat sehidup semati,” komen seorang netizen. – Agensi


Tujuh kluster baharu
Oleh SITI A'ISYAH SUKAIMI

29 November 2021, 7:02 pm
PUTRAJAYA – Sebanyak tujuh lagi kluster baharu dikenal pasti, menjadi antara penyumbang kepada 4,087 kes harian negara yang dilaporkan hari ini.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes harian yang dilaporkan, 21 kes import dengan jumlah keseluruhan kes positif Covid-19 mencecah 2,627,903 kes.
“Terdapat 72 kes (1.8 peratus) kategori tiga, empat dan lima serta 4,015 kes (98.2 peratus) lagi daripada kategori satu dan dua.
“Sebanyak 4,984 kes sembuh hari ini, menjadikan angka sembuh daripada Covid-19 sebanyak 2,532,036 kes,” katanya dalam satu kenyataan di sini hari ini.
Ujarnya, sebanyak 507 kes sedang dirawat di Unit Rawatan Rapi dan 272 kes memerlukan bantuan pernafasan. -K!ONLINE


PDRM beri ingatan kepada penyokong ke stadium
Oleh MUHAMAD ARDIE PUTRA SUHAIMI

29 November 2021, 7:53 pm
KUALA LUMPUR – Polis Diraja Malaysia (PDRM) mengingatkan penyokong-penyokong yang hadir ke Stadium Nasional Bukit Jalil malam esok agar lebih bertanggungjawab dalam mematuhi segala prosedur operasi standard (SOP) bagi memastikan keselamatan dan kelancaran aksi final Piala Malaysia.
Ketua Polis Daerah Cheras, Asisten Komisioner Muhammad Idzam Jaafar berkata, kawalan di dalam dan luar stadium akan dipertingkatkan bagi memastikan keadaan keselamatan terjamin serta mengikut SOP dan seramai 1,497 pegawai dan anggota PDRM ditugaskan semasa perlawanan melibatkan Johor Darul Ta’zim (JDT) dan Kuala Lumpur City (KL City) nanti.
Katanya, apa yang menjadi keutamaan pihak polis adalah mengelakkan sebarang kekecohan berlaku sepanjang perlawanan berlangsung memandangkan ini adalah perlawanan final pertama yang berlangsung dengan SOP ketat dalam situasi pandemik Covid-19.
“Untuk makluman semua, pihak polis telah menetapkan beberapa kumpulan dan antaranya adalah kumpulan tangkapan jika ada penonton yang melakukan perkara di luar batasan, bertindak ganas atau mencetuskan sebarang provokasi di dalam stadium.
“Jadi, kumpulan ini akan duduk bersama penonton di dalam stadium untuk memantau dan jangan ingat polis tiada dengan anda sebab mereka akan sentiasa memerhatikan gerak geri dan tingkah laku penonton sepanjang perlawanan.
“Pihak polis tidak akan tengok final, mereka hanya akan perhatikan penonton sahaja dan semua penyokong dinasihatkan berhati-hati dan mematuhi segala peraturan bagi menjaga kelancaran perlawanan malam esok,” tegas Muhammad Idzam pada sidang akhbar di Blik Media Stadium Nasional Bukit Jalil hari ini.

Antara SOP lain perlu dipatuhi adalah membabitkan penonton yang lengkap dua dos vaksin sahaja dibenarkan hadir, manakala kanak-kanak di bawah umur 12 tahun tidak dibenarkan masuk ke dalam stadium.
Selain itu, perkara yang turut dititikberatkan adalah kelancaran lalu lintas pada hari perlawanan di mana penyokong dinasihatkan menggunakan pengangkutan awam (LRT) ke stadium kerana parkir yang agak terhad.
Pengguna jalan raya juga tidak dibenarkan sama sekali untuk meletakkan kenderaan di bahu jalan di sekitar laluan masuk dan keluar Bukit Jalil di mana tindakan saman dan tunda akan diambil sekiranya ada kenderaan menghalang lalu lintas.
Apa yang penting adalah penonton yang hadir dinasihatkan untuk sentiasa menjaga penjarakan sosial dan memakai pelitup muka selain mengharapkan agar tiada sebarang  provokasi dilakukan penonton yang boleh mencetuskan kekecohan sewaktu atau selepas perlawanan berlangsung. – K! ONLINE


1,299 premis termasuk 351 bangunan kerajaan tiada FC
Oleh DIYANATUL ATIQAH ZAKARYA

29 November 2021, 5:54 pm
MELAKA – Sebanyak 1,299 premis di seluruh negara termasuk 351 bangunan kerajaan masih belum mempunyai Sijil Perakuan Bomba (FC).
Perkara itu didedahkan Ketua Pengarah Jabatan Bomba dan Penyelamat (JPBM), Datuk Seri Mohammad Hamdan Wahid merangkumi bangunan hotel, pejabat, storan am dan pusat beli-belah.
Katanya, berdasarkan rekod sehingga bulan ini, terdapat sebanyak 8,328 premis berstatus ‘premis ditetapkan’ di seluruh negara.
Katanya, daripada jumlah itu, sebanyak 7,829 premis telah mendapat FC, manakala 1,299 atau 15.6 peratus bagaimanapun masih belum mempunyai sijil perakuan bomba itu.
“Sebanyak 1,299 daripada keseluruhan 8,328 premis masih lagi berada pada status ‘tiada perakuan bomba berkuatkuasa’.
“Mengikut pecahan, 642 daripada jumlah premis tersebut adalah bangunan kerajaan dan hanya 290 telah mendapat FC, manakala baki 351 masih belum mempunyai perakuan bomba,” katanya.

Beliau berkata demikian selepas menyempurnakan Majlis Penganugerahan Pingat Jabatan dan Penyampaian Anugerah Perkhidmatan Cemerlang peringkat Melaka di Kota Laksamana di sini, hari ini.
Terdahulu, pada majlis itu beliau turut menyampaikan Skim Takaful dan sumbangan berjumlah hampir RM194,000 kepada Noraida Che Nor iaitu balu kepada Allahyarham Mohd. Diya Che Jusoh, anggota bomba yang lemas ketika operasi menyelamat mangsa banjir di Sungai Putat di sini, bulan lalu. -K! ONLINE.


Bomba puji lelaki tular bantu padam api
Oleh ISKANDAR SHAH MOHAMED

29 November 2021, 6:21 pm
SHAH ALAM – Jabatan Bomba dan Penyelamat Malaysia (JBPM) Selangor memuji tindakan seorang lelakiu menggunakan alat pemadam api untuk memadamkan kebakaran sebuah panel elektrik di Bandar Putra Permai, Seri Kembangan, semalam.
Kejadian pukul 3.30 petang itu tular di media sosial yang memaparkan keberanian seorang lelaki berusia lingkungan 40-an untuk membantu sebelum ketibaan bomba.
Pengarah Bomba dan Penyelamat Selangor, Norazam Khamis berkata, pemeriksaan pihaknya mendapati kebakaran elektrik itu melibatkan panel elektrik Tenaga Nasional Berhad (TNB).
Katanya, sepasukan tujuh pegawai dan anggota bersama jentera dari Balai Bomba dan Penyelamat Serdang bergegas ke lokasi kejadian sejurus menerima panggilan pukul 3.31 petang.
“Setibanya di lokasi, kebakaran itu didapati masih terkawal dan dipadamkan sepenuhnya dalam tempoh 10 minit.
“Kita dimaklumkan pemadaman kebakaran itu turut dibantu seorang lelaki yang bertindak lebih awal sebelum ketibaan bomba,” katanya ketika dihubungi Kosmo! hari ini.

Jelas Norazam, pihaknya kemudian menyerahkan kepada TNB untuk tindakan lanjut selepas operasi tersebut selesai.
Kata beliau, pihaknya menghargai keprihatinan lelaki itu yang dipercayai mengambil alat pemadam api di premis berdekatan untuk memadamkan kebakaran terbabit. -K! ONLINE


Kes baharu bawah 5,000
Oleh SITI A'ISYAH SUKAIMI

29 November 2021, 4:33 pm
PUTRAJAYA – Kes harian hari ini masih di bawah angka 5,000 dengan 4,087 kes dilaporkan, menjadikan jumlah kumulatif kes Covid-19 sebanyak 2,627,903 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow https://t.co/aIQttvCbIP.
“Data harian laman CovidNow dikemas kini sekali gus selepas tengah malam,” menurut ciapan Twitter beliau di sini hari ini. – K! ONLINE


4 anggota penguat kuasa terlibat kes samun diberkas
Oleh EDDY AQMAL MOHAMED HAMIDI

29 November 2021, 5:06 pm
GOMBAK – Seramai tujuh individu termasuk empat anggota penguat kuasa ditahan polis selepas disyaki terbabit dalam satu kejadian samun minuman keras di Dengkil, Selangor pada Khamis lalu.
Timbalan Ketua Polis Negara, Datuk Seri Mazlan Lazim berkata, suspek yang berusia 25 hingga 49 tahun itu dipercayai membantu sindiket samun dengan membocorkan maklumat berhubung lokasi penyimpanan minuman keras yang telah dirampas oleh sebuah agensi penguatkuasaan sebelum ini.
“Kejadian berlaku apabila tiga lelaki yang menaiki sebuah lori telah masuk ke tempat simpanan barang kes milik sebuah agensi penguat kuasa tersebut pada pukul 2.30 pagi Khamis lalu.
“Suspek kemudiannya mengikat pengawal keselamatan dan memunggah minuman keras yang berada dalam sebuah lori di tempat simpanan itu ke dalam lori yang dibawa mereka sebelum membawa keluar barang kes berkenaan pada pukul 5 pagi,” katanya.
Beliau berkata demikian pada sidang akhbar selepas merasmikan Ibu Pejabat Polis Daerah (IPD) Gombak, di sini, hari ini.
Menurut Mazlan, susulan laporan polis yang diterima, pihak polis telah menahan empat orang anggota penguat kuasa bagi membantu siasatan dan pemeriksaan yang dilakukan ke atas mereka telah menemui sejumlah wang tunai dan dadah pelbagai jenis.

“Pemeriksaan ke atas kereta milik anggota penguat kuasa tersebut telah menemui dadah jenis pil captagon seberat dua kilogram, 47 biji pil erimin 5 dan kokain 4.9 gram dengan jumlah keseluruhan dianggarkan bernilai RM559,899.
“Turut dirampas adalah telefon bimbit, penimbang elektronik dan wang tunai berjumlah RM111,100,” ujar beliau.
Tambah Mazlan, hasil soal siasat yang dilakukan, anggota penguat kuasa berkenaan telah mendedahkan bahawa kejadian melibatkan tiga individu yang dua daripadanya telah berjaya ditahan namun seorang lagi masih dalam buruan.
“Penahan pemandu dan kelindan lori itu turut membawa kepada penemuan lori yang digunakan mereka di tepi jalan di sekitar Shah Alam, Selangor yang didalamnya terdapat 234 kotak minuman keras yang disamun.
“Pihak polis turut menahan seorang lagi lelaki yang dipercayai menjadi orang tengah di antara anggota penguat kuasa dan sindiket samun tersebut,” ujar beliau.
Jelas beliau, kesemua suspek kini direman hingga esok mengikut Seksyen 392 dan Seksyen 397 Kanun Keseksaan serta Seksyen 39B Akta Dadah Berbahaya 1952 untuk siasatan lanjut dan pihak polis masih giat memburu seorang lagi suspek yang disyaki menjadi dalang kes berkenaan.- K! ONLINE


Perbualan WhatsApp bersama kekasih terdedah ketika sesi pembentangan
Oleh KOSMO!

29 November 2021, 5:28 pm
JAKARTA – Gara-gara terlupa menutup tetingkap perbualan pesanan ringkas bersama teman wanita, seorang pelajar sebuah institusi pengajian tinggi di Indonesia menjadi tular ekoran perbualan romantisnya dapat dibaca oleh rakan sekelas ketika sesi pembentangan diadakan, lapor portal berita Wolipop hari ini.
Berdasarkan satu klip video yang dimuat naik di TikTok, pelajar lelaki tersebut sedang berdiri di hadapan kelas sambil melakukan pembentangan menggunakan layar projektor.
Tanpa disengajakan, dia membuka tetingkap yang memaparkan perbualannya bersama teman wanitanya menerusi aplikasi WhatsApp.
“Teruskan semangat ketika belajar, sayangku,” tulis perbualan  dengan teman wanitanya.
Situasi itu mengundang ketawa dalam kalangan pensyarah dan rakan-rakan sekelasnya yang menyorak apabila membaca perbualan tersebut.
Video itu menjadi tular dan menerima lebih 1.6 juta tontonan beserta 74,000 tanda suka setakat ini.

“Rasa malu yang tidak dapat dibendung sehingga ke tulang hitam,” kata seorang netizen.
“Sampai begitu sekali pensyarahnya ketawa,” komen seorang lagi. – Agensi


Rumah mentua jadi stor simpan rokok seludup
Oleh MASTURAH SURADI

29 November 2021, 5:00 pm
MERSING – Pasukan Polis Marin (PPM) Wilayah Dua Mersing berjaya membongkar kegiatan seorang lelaki yang menjadikan rumah mentuanya sebagai stor menyimpan pelbagai jenis rokok disyaki seludup, di sini, kelmarin.
Komander Pasukan Polis Marin Wilayah 2 Johor, Asisten Komusioner Muhd. Zailani Abdullah berkatax bertindak atas maklumat orang awam, sepasukan pegawai dan anggota dari PPM Wilayah Dua Mersing bersama anggota dari Balai Polis Sungai Ambat yang dalam tugas Ops Kontraband-Benteng Covid telah membuat serbuan di sebuah rumah di Felda Tenggaroh 6.
Katanya, hasil pemeriksaan telah menemukan sejumlah rokok pelbagai jenis disyaki tidak bercukai kastam yang disimpan di ruangan tangga hadapan premis tersebut.
“Susulan itu pihak polis telah menahan seorang lelaki warganegara tempatan berumur 36 tahun bagi membantu siasatan maakala kesemua barang rampasan telah dibawa balik ke Balai Polis Sungai Ambat dan disiasat dibawah kesalahan Akta Kastam 1967.
“Anggaran kasar nilai keseluruhan rampasan rokok termasuk cukai berjumlah RM60,000. Kes diserahkan kepada Pengawai Penyiasat Bahagian Siasatan Jenayah Daerah Mersing untuk tindakan lanjut,”katanya dalam satu kenyataan.
Muhd. Zailani turut menyeru orang ramai untuk menyalurkan maklumat kegiatan jenayah kepada pihak polis bagi membenteras kegiatan jenayah termasuk penyeludupan yang menyebabkan negara kehilangan sumber cukai dan merugikan negara.

Tambahnya pasukan polis marin sentiasa bekerjasama dengan balai-balai polis yang berhampiran bagi membanteras sebarang kegiatan jenayah termasuk penyeludupan rokok, dadah, Pendatang Asing Tanpa Izin (PATI) dan lain-lain.
Katanya sebarang maklumat boleh disalurkan terus melalui talian telefon 07-237 2222. – K! ONLINE


Graduan UIA bangga mampu lahir usahawan bumiputera
Oleh KOSMO!

29 November 2021, 5:30 pm
PETALING JAYA – Di sebalik setiap pergelutan dan kesusahan mendatang, pasti ada kemanisan serta  kejayaan yang bertamu di penghujung hari.
Demikian apa yang berlaku kepada pasangan suami isteri pemilik empayar sauna mudah alih, Sumosauna, Norrizah Hazirah Maulana, 32, dan Mohd. Helmi Izani, 31.
Selepas memiliki gudang dan lima lot kedai masing masing di Pekan Nanas, Johor, kisah pasangan itu berjaya membeli kereta mewah jenis Ferrari pada 18 November lalu dengan nombor plat IIUM 12
hangat diperkatakan dan tular dalam media sosial.
Cuma kisah di sebalik pemilihan nombor plat yang mengabadikan nama universiti tempat pengajian pasangan itu mendapat banyak reaksi.
“Kerana saya dan suami belajar di Universiti Islam Antarabangsa (UIA) di Gombak, Selangor. Saya graduan Ekonomi manakala suami pula belajar Kejuruteraan Mekanikal.
“Cuma untuk kelainan, kami guna akronim universiti itu dalam bahasa Inggeris iaitu International Islamic University Malaysia (IIUM). Angka 12 tu kebetulan ada simbolik dan kenangan tersendiri untuk saya dan suami.

“Kami bangga mencipta kejayaan di situ. Kami pun mengalu alukan golongan pelajar universiti itu untuk menjana pendapatan bersama Sumosauna,” katanya yang mesra dengan panggilan Kak Bi di kalangan ejen dan pengikutnya di media sosial.
Berkongsi lanjut, Norrizah Hazirah berkata, dia pada awalnya bermula dengan bekerja di sektor profesional sebelum menjadi suri rumah yang mencuba pelbagai jenis cabang perniagaan.
Norrizah Hazirah dan suami, Mohd. Helmi Izani.
“Selepas berkahwin, saya berhenti kerja sebagai pegawai eksekutif. Suami ketika itu pun masih belajar di UIA. Saya mula berjinak jinak dalam dunia niaga sekitar tahun 2014. Cuba nasib jadi ejen jual pelbagai jenis produk.
“Awal 2016, saya beranikan diri jual pakaian kanak kanak sendiri. Percaturan berjaya kerana membuahkan hasil. Tapi sangka panas hingga ke petang, rupanya hujan di tengah hari hinggalah dia mencuba perniagaan sauna mudah alih,” kata ibu kepada empat cahaya mata itu.
Menurut Hazirah, menerusi empayar sauna mudah alih yang dimilikinya sejak empat tahun lalu, ada dalam kalangan usahawan mereka yang telah pun mencapai jualan 1 juta pertama dalam tempoh 11 bulan.
“Kami sebagai graduan UIA sangat berbangga kerana hasil jualan produk sauna kami mampu melahirkan 12 orang golongan jutawan.
“Mereka itu bermula dari kosong, tetapi dibantu dan dibimbing kami sendiri sampai berjaya hingga boleh beli kereta dan rumah idaman masing-masing.
“Malah saya bangga kerana separuh daripada jumlah jutawan itu daripada golongan suri rumah dan selebihnya daripada golongan bekerjaya seperti guru dan jururawat,” katanya.
Sauna mudah alih yang diiktiraf sebagai Asia Pacific Top Excellence Brand 2021/2022 itu dijual pada harga RM399 seunit.
Untuk maklumat lanjut boleh layari www.sumosauna.com atau ikuti Instagram @sumosaunahq. – K! ONLINE


Nazri tidak pernah terima wang berkaitan projek terowong dasar laut
Oleh NORLIZAH ABAS

29 November 2021, 4:42 pm
KUALA LUMPUR – Datuk Seri Mohamed Nazri Abdul Aziz memberitahu Mahkamah Sesyen di sini hari ini, beliau tidak pernah menerima wang RM500,000 daripada seorang ahli perniagaan berkaitan projek terowong dasar laut dan jalan-jalan utama di Pulau Pinang.
Mohamed Nazri, 67, juga menyatakan beliau tidak menerima wang daripada ahli perniagaan itu, Datuk Zarul Ahmad Mohd. Zulkifli sebagai balasan memperkenalkannya kepada Lim Guan Eng untuk mendapatkan apa-apa projek di negeri tersebut.
Sebaliknya, beliau berkata, Zarul Ahmad yang merupakan Pengarah Consortium Zenith Beijing Urban Construction Group Sdn. Bhd. (CZBUCG) pernah memberikan wang kepada beliau untuk disumbangkan kepada sekolah-sekolah agama di daerah Pattani, Selatan Thailand.
Mahkamah sedang mendengar perbicaraan terhadap bekas Ketua Menteri Pulau Pinang atas pertuduhan pindaan menggunakan kedudukannya untuk menerima suapan wang RM3.3 juta sebagai tindakan membantu syarikat milik Zarul Ahmad dilantik melaksanakan projek itu yang bernilai RM6.3 bilion.
Tertuduh didakwa melakukan perbuatan itu di antara bulan Januari 2011 dan Ogos 2017 di Pejabat Ketua Menteri Pulau Pinang, Tingkat 28, KOMTAR.
Menjawab soalan Timbalan Pendakwa Raya Wan Shaharuddin Wan Ladin, Ahli Parlimen Padang Rengas itu berkata, beliau mula mendapatkan sumbangan untuk sekolah-sekolah agama di Pattani sejak 1990-an.

Jelas saksi pendakwaan ke-14, beliau yang berasal dari Hulu Perak dan berketurunan Pattani kerap mengadakan lawatan di daerah itu dan mendapati sekolah-sekolah agama di sana dalam keadaan dhaif.
Sebelum itu, ketika membacakan pernyataan saksi, Mohamed Nazri berkata, beliau mengenali Zarul Ahmad sebagai ahli perniagaan sekitar tahun 90-an namun mereka tidak mempunyai hubungan rapat dalam urusan perniagaan mahupun politik.
Ujarnya, Zarul Ahmad pernah memberitahu beliau berhasrat mengenali `seseorang yang kuat’ di Pulau Pinang bagi membantunya mendapatkan projek di negeri itu.
“Dia tidak nyatakan projek apa, selepas itu saya mengambil inisiatif menghubungi Lim Guan Eng dan memberitahu bahawa seseorang ingin berjumpa beliau berkaitan sebarang projek di Pulau Pinang,” ujarnya.
Saksi berkata, Guan Eng adalah kenalannya sejak tahun 90-an kerana sama-sama terlibat dalam bidang politik sebelum beliau dilantik sebagai Ketua Menteri lagi.
Menurut Mohd. Nazri, beliau kemudian mengatur pertemuan di antara Guan Eng dan Zarul Ahmad pada awal Januari 2011 di Hotel Shangri La di sini yang mana pertemuan dibuat di pub hotel berkenaan.
Tambahnya, permintaan Zarul Ahmad itu mahupun pertemuan pada waktu malam selepas waktu pejabat, bukan sesuatu yang luar biasa.
Namun, saksi berkata, beliau tidak mengingati sama ada Zarul Ahmad pernah meminta Guan Eng memilih syarikatnya terlibat dalam projek di Pulau Pinang.
Perbicaraan di hadapan Hakim Azura Alwi bersambung esok. – K! ONLINE


Dewan Rakyat lulus RUU Perbekalan 2022 KBS
Oleh MUHD AFIQ AL-HAFIZ MAT YUSOF

29 November 2021, 5:42 pm
KUALA LUMPUR – Dewan Rakyat hari ini meluluskan Rang Undang-Undang (RUU) Perbekalan 2022 peringkat jawatankuasa bagi Kementerian Belia dan Sukan (KBS).
Keputusan itu diumumkan Timbalan Speaker sementara, Datuk Seri Azalina Othman Said selepas undian suara majoriti bersetuju dengan perbelanjaan RM622,025,400 kepada KBS.
Dalam pada itu, Menteri Belia dan Sukan, Datuk Seri Ahmad Faizal Azumu turut menjawab pertanyaan lisan Steven Choong Shiau Yoon (Bebas-Tebrau) yang meminta untuk dinyatakan sebab-sebab kegagalan atlet Malaysia memungut pingat emas di Sukan Olimpik dan adakah kegagalan tersebut daripada pihak Kementerian atau atlet sendiri.
Katanya, kementerian menerusi Majlis Sukan Negara (MSN) telah melaksanakan Program Road To Tokyo 2020 sebagai persediaan atlet-atlet negara menghadapi cabaran untuk meraih pingat emas pertama negara di Temasya Sukan Olimpik dan Paralimpik Tokyo.
“Akibat pandemik Covid-19, atlet negara mengharungi pelbagai cabaran terutamanya melibatkan aspek latihan, pendedahan kejohanan di peringkat antarabangsa dan penyertaan kejohanan kelayakan Olimpik serta Paralimpik 2020.
“Beberapa faktor telah dikenal pasti menyumbang kepada kegagalan untuk meraih pingat emas antaranya tidak boleh menyertai latihan dan kejohanan kompetitif, kejohanan antarabangsa yang terhad telah menyukarkan analisa tepat prestasi pesaing-pesaing dari negara luar dan daya ketahanan mental atlet ketika pandemik Covid-19 turut mempengaruhi prestasi,” katanya di Dewan Rakyat hari ini.

Tambahnya, kegagalan tersebut bukan sesuatu yang diinginkan namun ia adalah tanggungjawab daripada semua pemegang taruh yang terlibat seperti Kementerian, Persatuan Sukan Kebangsaan, jurulatih termasuk atlet itu sendiri.
“Walau bagaimanapun, Kementerian mengucapkan tahniah dan terima kasih kepada atlet negara yang telah berjuang sebaik mungkin, menggalas amanah atas nama Malaysia di edisi Tokyo 2020 kali ini. Kesediaan berlatih dalam ancaman Covid-19 adalah satu pengorbanan yang besar demi mengharumkan nama negara Malaysia yang tercinta.
“Bagi menilai semula kekurangan serta kelebihan Program Road to Tokyo 2020, Kementerian telah melaksanakan Post-Mortem Olimpik/Paralimpik Tokyo 2020 yang diketuai Timbalan Ketua Setiausaha (Strategik), KBS pada 22 November lalu dengan kehadiran beberapa pihak seperti Majlis Olimpik Malaysia, Majlis Paralimpik Malaysia, Persatuan Sukan Kebangsaan, Majlis Sukan Negara dan Institut Sukan Negara,” ujarnya.
Jelasnya, beberapa atlet perlu diberi pujian atas peningkatan pencapaian seperti Datuk Azizulhasni Awang, gandingan beregu badminton negara, Aaron Chia-Soh Wooi Yik serta atlet para yang berjaya mencipta sejarah baharu di pentas Sukan Paralimpik dengan meraih tiga pingat emas dan dua pingat perak. – K! ONLINE


Amaran ribut petir di Perak, Pahang dan Sabah malam ini
Oleh FITRI HAZIM

29 November 2021, 6:11 pm
PETALING JAYA – Penduduk di negeri Perak, Pahang dan Sabah dinasihatkan untuk terus berhati-hati dan mengambil langkah berjaga-jaga ekoran amaran ribut petir pada malam ini.
Jabatan Meteorologi (MetMalaysia) berkata, cuaca tidak menentu itu melibatkan beberapa kawasan di setiap negeri yang terbabit sehingga pukul 8 malam ini.
”Di Perak, kawasan yang bakal mengalami cuaca buruk berserta ribut petir ialah Kuala Kangsar, Kinta dan Kampar manakala di Pahang melibatkan kawasan Jerantut,” katanya di sini hari ini.
Sementara itu, di Sabah melibatkan kawasan di Sandakan (Kinabatangan). – K! ONLINE.


Aqiqah penyelamat ekonomi di kala pandemik
Oleh KOSMO!

29 November 2021, 4:22 pm
PERNAH melalui detik-detik kehilangan kerja menjadikan anak muda kelahiran Kuantan, Pahang ini trauma dengan apa yang menimpa dirinya.
Bagi Mohamad Amirul Fahmi Mohamad Ros, kehilangan pekerjaan disebabkan kedatangan pandemik maut tidak diundang bernama Covid-19 betul-betul merubah 360 darjah kehidupannya.
Disebabkan pandemik itu juga, dia terpaksa pulang ke tanah air selepas lebih sedekad menabur bakti sebagai mutawwif di Kota Mekah.
“Seawal umur saya 19 tahun, saya sudah berhijrah ke Tanah Suci dan bekerja sebagai mutawwif bagi membantu menguruskan ibadah jemaah umrah dan haji dari Malaysia.
“Tapi bila sampai sahaja ujian Allah ini (Covid-19), terus kami tidak boleh bekerja seperti biasa disebabkan halangan jemaah untuk lakukan ibadah.
“Klimaks yang memaksa kami pekerja-pekerja di sana untuk pulang ke tanah air adalah selepas kerajaan Arab Saudi mengeluarkan arahan untuk semua pulang ke tanah air masing-masing Mac tahun lalu,” katanya membuka bicara bersama iGen.

Mohamad Amirul Fahmi, 28, menambah, dari saat itulah bermulanya episod menganggur dan ketiadaan kerja yang terpaksa dihadapinya usai tiba di tanah air tercinta.
Duduk punya duduk, bincang punya bincang, dia dan isteri sampai naik kontang idea memikirkan dan tidak tahu mahu lakukan apa untuk menampung kehidupan mendatang.
“Berbulan juga saya tiada kerja dan pendapatan tetap. Boleh dikatakan kami hidup pun guna duit simpanan yang ada sementara dapat kerja lain.
“Alhamdulillah selepas berbincang, saya dan isteri nekad untuk keluarkan sedikit wang simpanan masing-masing bagi memulakan bisnes aqiqah yang kami sudah fikirkan.
“Jika ditanya kenapa memilih segmen perniagaan aqiqah sebagai pilihan utama, jawapannya satu iaitu pengalaman lampau yang saya pernah lakukan semasa menjadi mutawwif sebelum ini,” ujarnya.
DORONGAN isteri, Fatin NorSofea Badry menjadi kekuatan buat bapa kepada dua cahaya mata ini untuk terus berjaya dalam perniagaan yang diceburi.
Kata Mohamad Amirul Fahmi atau lebih mesra dengan panggilan Abu Iman, pada awalnya dia hanya melakukan perniagaan tersebut secara tidak rasmi dan sekadar ingin mencuba.
Jelasnya, niat untuk mencuba dipermudahkan Allah apabila mendapat banyak permintaan dan sambutan dalam kalangan ibu bapa yang mahu melakukan aqiqah buat anak-anak mereka.
“Jadi bermula dari situ, saya dan isteri yang memang ada pengalaman berniaga sebelum ini terus serius selepas nampak peluang cerah yang ada dalam perniagaan tersebut.
“Maka mulalah kami bangunkan laman sesawang sendiri, memohon tanda dagang dengan nama perniagaan Aqiqahalharamain dan mula melantik staf secara berkala selepas beberapa bulan beroperasi.
“Membezakan perkhidmatan aqiqah kami dengan pesaing adalah kami melakukan ibadah korban tersebut di Tanah Suci, Mekah dan boleh dilaksanakan hanya dalam tempoh 24 jam menerusi pendaftaran secara online pada harga sangat berpatutan,” katanya.
STAF dan kakitangan banyak membantu perjalanaan dan kelancaran operasi syarikat sejak dibangunkan pertengahan tahun lalu.
Tambahnya, syarikat turut menyediakan video sembelihan dan agihan daging yang akan dihantar secara terus kepada pelanggan menerusi WhatsApp sebagai bukti.
Tidak setakat itu, mereka juga membuka platform untuk para ibu bapa menghantar apa sahaja doa dan hajat untuk staf di sana membacakan secara langsung dari Tanah Suci. – K! ONLINE


Gangguan bekalan air di Selangor seperti endemik
Oleh MOHAMAD NAUFAL MOHAMAD IDRIS

29 November 2021, 3:38 pm
SHAH ALAM- Isu gangguan bekalan air di Selangor menghangatkan suasana Persidangan Penggal Keempat Dewan Negeri Selangor ke-14 Tahun 2021, hari ini.
Isu tersebut dibangkitkan ketua pembangkang, Datuk Rizam Ismail apabila melabel masalah air yang berlaku di negeri tersebut sebagai endemik, berikutan ia berlaku setiap tahun.
“Walaupun PH telah memerintah Selangor sejak tiga penggal, masalah air tetap berlaku dan pencemaran air merupakan alasan yang diberikan ketika (beberapa siri) gangguan air berlaku.
“Pada Belanjawan 2021, kira-kira RM779 juta diperuntukkan bagi menyelesaikan masalah ini,” katanya ketika sesi perbahasan Belanjawan Selangor 2022, hari ini.
Rizam bersetuju dengan celahan Harumaini Omar (PN – Batang Kali) yang mencadangkan kerajaan negeri supaya merobohkan kilang haram yang didakwanya menjadi punca berlakunya pencemaran air.
Sementara itu, Sallehudin Amiruddin (PN-Kuang) meminta kerajaan negeri supaya menubuhkan pasukan penilaian risiko bagi menilai kemungkinan berlakunya masalah terbabit.

“Hampir setiap tahun kerajaan negeri membelanjakan kos tinggi berhubung keselamatan air tetapi kes tetap berlaku.
“Saya minta Menteri Besar (Amirudin Shari) memaklumkan berapa peratuskah masalah air dapat diselesaikan dengan peruntukan yang telah dibelanjakan kerajaan negeri,” jelasnya. -K! ONLINE


Polis lupus barang kes bernilai RM150,000
Oleh NOR AZIAH MAT NOH

29 November 2021, 3:41 pm
KUALA LUMPUR- Polis melupuskan sebanyak 513 barang kes bernilai RM150,000 yang selesai dibicarakan dan telah diputuskan untuk dilupuskan oleh mahkamah dekat Taman Usahawan Kepong, di sini hari ini.
Ketua Polis Daerah Brickfields, Asisten Komisioner Amihizam Abdul Shukor berkata, kesemua barang rampasan yang dilupuskan melibatkan 37 kertas siasatan yang dibuka sejak 1 Julai lalu.
“Barang kes yang dimusnahkan terdiri daripada 23 barang kes perjudian, tiga barang kes di bawah Akta Hiburan, satu barang kes di bawah Akta Kastam 1967 dan 10 barang kes am.
“Nilai keseluruhan barang rampasan kes yang dilupuskan berjumlah RM150,000 dikira rendah berbanding sebelum ini kerana hasil rampasan itu daripada 3 bulan lalu,” katanya ketika sidang akhbar dalam Majlis Pelupusan Barang Kes Ibu Pejabat Polis Daerah (IPD) Brickfields, hari ini.
Tambah beliau, pelupusan barang kes itu dilaksanakan mengikut Seksyen 402 (2) Kanun Prosedur Jenayah (Akta 593). – K! ONLINE


4,978 kes keganasan rumah tangga sejak 2018
Oleh MOHAMAD NAUFAL MOHAMAD IDRIS

29 November 2021, 4:26 pm
SHAH ALAM – Sebanyak 4,978 kes keganasan rumah tangga (KRT) dicatatkan di Selangor dari tahun 2018 sehingga Oktober tahun ini.
Pengerusi Jawatankuasa Tetap Kesihatan Awam, Perpaduan, Pembangunan Wanita dan Keluarga, Dr. Siti Mariah Mahmud berkata, berdasarkan rekod tahun ini mencatatkan kes paling tinggi iaitu 1,519 kes.
“Seperti yang terkandung dalam Pakej Kita Selangor 2.0, kerajaan negeri telah menyediakan talian SELamat sebagai talian khas untuk masyarakat membuat aduan berhubung isu keganasan rumah tangga yang telah beroperasi sejak 1 November lalu.
“Selain itu, syarikat Wanita Berdaya Selangor Sdn. Bhd. (WBS) kini sedang mengadakan Kempen 16 Hari Aktivisme Menentang Keganasan Berasaskan Gender sebagai langkah advokasi kepada masyarakat,” katanya pada sidang Dewan Undangan Negeri (DUN) hari ini.
Beliau berkata demikain bagi menjawab pertanyaan lisan Juwairiya Zulkifli (PH-Bukit Melawati) berhubung jumlah dan yang diambil kerajaan negeri bagi menangani masalah KRT.
Menurut Siti Mariah, talian SELamat telah menerima 14 panggilan dengan tujuh daripadanya berkaitan KRT.

“Daripada tujuh panggilan KRT, tiga panggilan adalah kes psikologi, tiga panggilan lagi adalah kes fizikal manakala satu panggilan adalah kes ekonomi.
“Melalui talian berkenaan, pemanggil telah ditawarkan untuk mendapatkan perkhidmatan kaunseling atau intervensi daripada Pusat Kaunseling Pejabat Setiausaha Kerajaan Negeri atau badan bukan kerajaan (NGO),” katanya. – K! ONLINE


Set siakap, tilapia, udang cuma RM15
Oleh MOHD RIDZAUDDIN ROSLAN

29 November 2021, 3:45 pm
PETALING JAYA- Secara kebiasaan purata harga perlu dibayar seseorang apabila berbelanja bahan basah seperti ikan siakap, tilapia dan udang mungkin mencecah puluhan ringgit.
Bagaimanapun, berbeza apa ditawarkan seorang peniaga di Kampung Air Puteh Dalam, Taman Bidara, Pendang di Kedah apabila hanya menjual set barangan basah itu pada harga RM15.
Menariknya, set itu bukan sahaja mengandungi dua ekor ikan siakap malah menawarkan dua ekor ikan tilapia, lima ekor ikan kembung, sepinggan udang, seikat kangkung serta sepinggan tauge.
Selain itu, peniaga berkenaan turut menawarkan beberapa set lain antaranya berharga RM5, RM10, RM15, RM20 dan RM30 mengikut barangan ditawarkan.
Set RM20 mengandungi sotong, udang dan sayuran
Bagi set RM5, barangan basah ditawarkan mengandungi mi kuning, udang, bebola ikan, taugeh serta daun kucai manakala set RM10 pula menawarkan ikan serta aneka sayuran.
Harga murah ditawarkan peniaga itu menyebabkan ramai pengguna media sosial berasa terkejut dan mendoakan agar dia dimurahkan rezeki setiap masa.

“Murahnya, Alhamdulillah, semoga yang menjual barang basah ini sentiasa dikurniakan rezeki melimpah ruah,” doa Jeffie Reen N Jaimie.
“Allahuakhbar, murahnya, moga bertambah rezeki peniaga berkenaan,” jelas Qha Deeja.
“Ya Allah murah sangat dekat sana, jauh beza dengan Terangganu, untung penduduk Pendang,” jelas Anisah Osman. – K! ONLINE


Dua anggota polis makan rasuah kerana air ketum
Oleh KHAIRUL MOHD. ALI

29 November 2021, 4:24 pm
JOHOR BAHRU – Dua anggota polis mengaku tidak bersalah Mahkamah Sesyen di sini hari ini atas tiga pertuduhan rasuah, termasuk menerima suapan sebanyak RM4,500, Mac tahun lalu.
Tertuduh, Lans Koperal Farid Rosni, 35, dan Konstabel Clinton Kudang Gangga, 29, membuat pengakuan itu selepas pertuduhan dibacakan dihadapan Hakim Datuk Ahmad Kamal.
Berdasarkan kertas pertuduhan, mereka didakwa meminta suapan wang tunai RM10,000 daripada Muhammad Amirul Hafiz Azmi, 23, sebagai dorongan untuk tidak melepaskan Muhammad Amirul dan rakannya yang ditahan kerana memiliki air ketum di sebuah rumah tidak bernombor di Kampung Melayu, Pandan, Johor Bahru, pada pukul 6.30 petang, 10 Mac tahun lalu.
Atas kesalahan itu, mereka didakwa mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 yang memperuntuk penjara tidak melebihi 20 tahun dan denda tidak kurang lima kali ganda daripada nilai suapan atau RM10,000 mengikut mana-mana yang lebih tinggi.
Sementara bagi pertuduhan kedua, mereka berdua didakwa bersetuju menerima suapan RM4,500 daripada Muhammad Amirul sebagai dorongan melepaskan lelaki itu dan rakannya, jam 9.45 malam di lokasi, waktu dan kesalahan sama.
Manakala bagi pertuduhan ketiga, mereka didakwa memperoleh suapan wang tunai RM4,500 daripada Rafsanjani Rosli, 33, sebagai dorongan melepaskan Muhammad Amirul dan rakannya pada pukul 10 malam di lokasi, waktu dan kesalahan sama.

Bagi pertuduhan kedua dan ketiga, mereka didakwa mengikut Seksyen 17(a) Akta SPRM 2009 jika sabit kesalahan boleh dijatuhi hukuman penjara tidak lebih 20 tahun dan denda tidak kurang daripada lima kali ganda daripada nilai suapan atau RM10,000 masing-masing mengikut mana yang lebih tinggi.
Pendakwaan dilakukan Pegawai Pendakwa SPRM, Nur Mahirah Mohd. Pauzi, manakala kedua-dua tertuduh diwakili peguam Chuah Shyue Chien dan Muhammad Faizuddin Abd. Ra’fik.
Nur Mahirah menawarkan jaminan masing-masing RM20,000 terhadap tertuduh.
Mahkamah kemudian membenarkan kedua-dua tertuduh diikat jamin masing-masing RM5,000 dan seorang penjamin serta menetapkan 28 Disember ini sebagai tarikh sebuatan semula kes dan serahan dokumen.-K! ONLINE


Satu kes positif Covid-19 hari pertama VTL
Oleh MOHD YUNUS YAKKUB

29 November 2021, 4:15 pm
SHAH ALAM – Kementerian Kesihatan (KKM) mengesan satu kes positif Covid-19 di pintu masuk antarabangsa di Tambak, Johor Bahru.
Pengesanan itu dilakukan pada hari pertama pelaksanaan Laluan Perjalanan Lengkap Vaksin (VTL) darat yang menghubungkan Johor-Singapura melibatkan seorang individu hasil ujian antigen kit ujian pantas (RTK-Antigen).
Menteri Kesihatan, Khairy Jamaluddin Abu bakar berkata, susulan itu juga ujian pantas Rantaian Reaksi Polimerase (PCR) akan dilakukan terhadap individu berkenaan bagi mengesahkan dia benar-benar dijangkiti Covid-19.
Katanya, Pejabat Kesihatan Daerah (PKD) Johor Bahru sedang melaksanakan penilaian risiko terhadap penumpang bas yang bersama dengan individu dikesan positif itu sama ada mereka perlu menjalani kuarantin dan sebagainya.
“Saya tidak menganggap ini sebagai sesuatu yang boleh menggagalkan VTL, sebaliknya ini adalah contoh bagaimana pre-departure dan on-arrival testing (ujian) sebagai langkah-langkah pencegahan.
“Kita kena belajar daripada itu, memahami memang akan ada kes positif, tetapi yang penting adalah dari segi kebolehan dan keperluan diagnostik serta juga penilaian risiko yang dibuat oleh PKD apabila kes seperti ini berlaku apa langkah seterusnya,” katanya selepas menghadiri Majlis Apresiasi Petugas Barisan Hadapan Covid-19 KKM di Institut Kesihatan Negara (NIH) di sini, hari ini.

Jelas beliau, perbincangan pelaksanaan VTL dengan negara jiran lain seperti Indonesia, Brunei dan Thailand masih berjalan termasuklah isu kemunculan varian baharu yang dikategorikan sebagai Variant of Concern (VOC), Omicron.
Dalam perkembangan berlainan, Khairy Jamaluddin berkata, kerajaan belum memutuskan untuk melakukan sekatan perjalanan terhadap negara-negara yang dikesan mempunyai varian Omicron.
“Langkah-langkah (berkaitan) akan dibincangkan di peringkat kementerian. Kita kena tengok keganasan Omicron dan laporan awal hanya menyebabkan gejala sederhana sahaja dengan liputan vaksin di Afrika Selatan rendah.
“Kita akan mengkaji dengan lebih mendalam lagi kerana ia bukan soal ujian namun melibatkan soal keberkesanan vaksin. Perkara itu akan diperoleh daripada pengeluar vaksin yang sedang melaksanakan kajian dengan pantas sama ada vaksin mereka berkesan terhadap Omicron ataupun tidak,” jelasnya. – K! ONLINE


Hidap kanser darah, isteri Kid Search meninggal dunia
Oleh MOHAMMAD SHAHEMY AZMI

29 November 2021, 3:59 pm
PETALING JAYA – Isteri kepada pemain gitar kumpulan rock legenda Search, Kid iaitu Noraznin Yusof, 55, dilaporkan meninggal dunia disebabkan menderita kanser darah di Hospital Canselor Tuanku Muhriz Universiti Kebangsaan Malaysia (HCTM), Bandar Tun Razak, Kuala Lumpur sekitar pukul lima pagi tadi.
Difahamkan, Allahyarham menderita kanser darah tahan empat dan telah menjalani rawatan di HCTM sejak Disember tahun lalu.
Jenazah akan dibawa ke Masjid Teras Jernang, Bandar Baru Bangu untuk urusan solat jenazah dan telah dikebumikan di Tanah Perkuburan Islam Kg. Teras Jernang selepas Zuhor.
Sekitar Julai lalu, Kid atau nama lengkapnya Hamzah Mohd. Taib memberitahu bahawa Noraznin sepatutnya perlu menjalani rawatan kimoterapi sebanyak enam kali.
Sejak mendapatkan rawatan di HCTM, hospital tersebut sudah diibaratkan seperti rumah kedua buat Kid dan isterinya apabila perlu berulang-alik ke sana untuk menjalani sesi rawatan setiap hari atau selang sehari.
Selain berdepan dengan penyakit kanser darah, Kid memberitahu isterinya juga menjalani pemindahan tulang sum sum yang dianggarkan membabitkan kos berjumlah hampir RM60,000.

Kid dan Aznin mempunyai dua orang anak, anak sulung mereka, Deanda sudah bekerja manakala anak bongsu pula, Aaqil Naquidean masih bersekolah di tingkatan lima. – K! ONLINE


Chong Wei bakal terima anugerah Ijazah Kehormat USM
Oleh SAFINA RAMLI

29 November 2021, 4:30 pm
GEORGE TOWN – Tokoh badminton negara, Datuk Lee Chong Wei bakal menerima Ijazah Kehormat Doktor Sains Sukan dari Universiti Sains Malaysia (USM) sempena Upacara Konvokesyen ke-58 universiti berkenaan.
Naib Canselor USM, Profesor Datuk Dr. Faisal Rafiq Mahamd Adikan berkata, Chong Wei akan menerima Ijazah Kehormat itu daripada Canselor USM, Tuanku Syed Sirajuddin Ibni Al Marhum Tuanku Syed Putra Jamalullail pada sidang satu di Istana Arau, Perlis, 2 Disember depan.
“Upacara Konvokesyen ke-58 USM akan bermula pada 2 Disember (sidang satu) di Istana Arau dan diikuti dengan sidang kedua hingga kesepuluh, bermula 13 hingga 21 Disember di Dewan Tuanku Syed Putra (DTSP), USM.
“Canselor USM telah berkenan untuk mempengerusikan sidang satu pada 2 Disember di Istana Arau dengan melibatkan penganugerahan kepada lima penerima utama termasuk Chong Wei yang menerima Ijazah Kehormat Doktor Sains Sukan,” katanya dalam satu kenyataan hari ini.
Menurut beliau, Tuanku Syed Sirajuddin akan turut menyampaikan Ijazah Kehormat Doktor Sains kepada Dr. David Lacey yang merupakan tokoh yang telah banyak menyumbang ke arah pembangunan ekonomi negara melalui kepakarannya dalam bidang sains.
“Penerima lain dalam sidang satu ini ialah Profesor Emeritus, Dr. Zhari Ismail yang akan menerima gelaran Profesor Emeritus manakala bekas Naib Canselor USM, Datuk Dr Asma Ismail akan menerima gelaran Profesor Emerita.

“Selain itu, seorang pelajar dari Pusat Pengajian Kejuruteraan Elektrik dan Elektronik, Khaw Teng Kang akan dinobatkan sebagai Penerima Pingat Emas Canselor (Pelajar Terbaik Segala Lapangan) dalam sidang satu ini,” katanya.
Dalam pada itu, katanya, sejumlah 5,964 graduan akan menerima ijazah masing-masing termasuk Ijazah Tinggi (Ph.D dan Sarjana sebanyak 1,899), Ijazah Sarjana Muda (4,031) dan Diploma Kejururawatan (34). – K! ONLINE


Peniaga kailan ikan masin RM18 beri penjelasan
Oleh MOHD SYALMIZI HAMID

29 November 2021, 4:20 pm
SEBERANG PERAI – Peniaga kailan ikan masin berharga RM18 di Kepala Batas di sini yang tular di media sosial sejak semalam tampil memberi penjelasan berhubung perkara itu hari ini.
Menerusi posting di laman Facebook Anjung Ikan Bakan Nory, pengusaha berkenaan berkata, insiden itu mungkin berlaku akibat salah faham pekerjanya ketika menyediakan tempahan pelanggan.
Tangkap layar hantaran oleh restoran terbabit
“Kesilapan kami mungkin juruwang tersilap ‘key in’ harga hidangan saiz L (besar) atau mungkin pelanggan memesan saiz L, tetapi kru bahagian dapur sediakan kailan ikan masin itu dalam saiz S (kecil) berdasarkan gambar (yang tular).
“Jika pihak kami silap, boleh datang terus bertemu kami untuk menyelesaikan isu ini dan bukan ditularkan (di media sosial),” kata kenyataan itu.
Kenyataan itu menambah, dengan penjelasan berkenaan, pihaknya berharap dapat menyelesaikan isu tersebut dan mengharapkan kerjasama pengadu untuk menghubungi pihak restoran.
Menerusi posting itu, pihak restoran berkenaan turut memberi penjelasan mengenai harga masakan kailan ikan masin mengikut saiz iaitu S berharga RM6, M (RM12) dan L (RM18) dengan memaparkan gambar menu restoran.

Terdahulu akhbar melaporkan seorang pelanggan terkejut apabila telah membeli sebungkus kailan ikan masin bagi seorang makan yang berharga RM18 di sebuah restoran di Kepala Batas.
Kejadian itu tular di media sosial Facebook selepas pelanggan berkenaan berkongsi gambar resit dan hidangan itu sambil mendakwa harganya sukar diterima biarpun reda.
Resit berkenaan turut memaparkan lauk ikan jenahak berharga RM90, sayur campur (RM9) serta ulam dan sambal (RM5) dengan nilai keseluruhan RM122. – K! ONLINE


PDRM dicadang wujudkan ‘talent scout’, cari calon pegawai, anggota
Oleh KHAIRUL MOHD. ALI

29 November 2021, 3:11 pm
ISKANDAR PUTERI – Polis Diraja Malaysia (PDRM) dicadangkan untuk menubuhkan satu pasukan pencari atau ‘talent scout’ dalam memastikan pengambilan pegawai dan anggota agensi keselamatan itu terdiri daripada calon terbaik di seluruh negara.
Menteri Dalam Negeri, Datuk Seri Hamzah Zainuddin berkata, penubuhan pasukan itu berupaya membantu PDRM memilih calon yang benar-benar berminat dan berkeupayaan.
Katanya, langkah itu secara tidak langsung juga akan membantu mencapai hasrat pihaknya menjadikan PDRM sebagai agensi keselamatan bertaraf dunia.
“Asas utama kekuatan PDRM adalah anggotanya, kalau kita hendak pertingkat sudah tentu kita perlu tarik minat mereka untuk bersama dengan PDRM, biar yang memohon sebagai pegawai atau anggota adalah mereka yang terpilih.
“Saya minta kalau boleh, ada ‘talent scout’ diwujudkan oleh PDRM dan dimulakan di peringkat sekolah menengah. Kita mahu mereka yang benar-benar mahu menjadi polis, bukan lagi mereka yang melihat kerjaya ini sebagai pilihan terakhir.
“Melalui ‘talent scout’ ini, saya yakin pengambilan anggota boleh ditambah baik dengan mengambil kira aspek modal insan melibatkan ‘soft skills’, ’emotional intelligence’ dan ‘tech savvy’, ini yang kita mahu,” katanya ketika berucap pada Majlis Penyerahan Projek Ibu Pejabat Polis Daerah (IPD) Iskandar Puteri, di sini hari ini. Turut hadir, Ketua Polis Negara, Tan Sri Acryl Sani Abdullah Sani.

Tambahnya, sekiranya perkara itu dapat dilaksana, PDRM akan berupaya menjadi satu agensi keselamatan contoh yang boleh dibanggakan di peringkat antarabangsa.
“Selain daripada pembangunan aspek fizikal dan infrastruktur, kita juga perlu memberi tumpuan kepada aspek latihan buat pegawai dan anggota polis di negara ini.
“Latihan yang hendak diberi itu perlulah latihan yang boleh bersaing dengan polis luar negara, kita mahu PDRM menjadi setaraf dengan polis ‘Scotland Yard’ atau polis Hong Kong yang biasa kita dengar kisah kejayaan mereka.
“Insya-Allah, saya percaya dengan kepimpinan Ketua Polis Negara, kita akan mampu mempertingkatkan PDRM ke satu taraf membanggakan di peringkat dunia,” tambahnya.- K! ONLINE


Ramalan cuaca buruk di dua negeri petang ini
Oleh FITRI HAZIM

29 November 2021, 3:30 pm
PETALING JAYA – Penduduk negeri Kedah dan Pulau Pinang diberi amaran ribut petir berserta hujan lebat.
Menurut Jabatan Meteorologi Malaysia (MetMalaysia), cuaca tidak menentu itu melibatkan di seluruh negeri Pulau Pinang sehingga pukul 5 petang ini.
”Manakala di Kedah, cuaca yang sama turut diramal di kawasan Kulim dan Bandar Baharu,” katanya di sini tadi. – K!ONLINE


KDN ‘tegur’ JKR tidak amal lantikan kerana melobi
Oleh KHAIRUL MOHD. ALI

29 November 2021, 3:34 pm
ISKANDAR PUTERI – Menteri Dalam Negeri, Datuk Seri Hamzah Zainuddin ‘menegur’ Jabatan Kerja Raya (JKR) agar melantik syarikat kontraktor pembangunan yang benar-benar layak dan bukan lantikan akibat daripada tindakan melobi.
Hamzah berkata, pemberian projek pembangunan kepada syarikat pembinaan hasil daripada tindakan itu kerap menimbulkan masalah termasuk projek kerajaan yang tertangguh sehingga gagal disiapkan.
“Selaku menteri, saya mohon pada JKR kalau ada projek yang kita bangunkan bersama selepas ini tolong cari kontraktor yang benar-benar mampu, kita tidak mahu lagi masalah ini timbul di kemudian hari.
“Kami bersedia untuk siapa sahaja yang dilantik JKR, tetapi biarlah dilakukan dengan prosedur sepatutnya dan tidak kerana lobi melobi. Akhirnya yang kuat melobi itu jadi penyebab masalah di kemudian hari,” katanya.
Beliau berkata demikian ketika berucap pada Majlis Penyerahan Projek Ibu Pejabat Polis Daerah (IPD) Iskandar Puteri, di sini hari ini. Turut hadir, Ketua Polis Negara, Tan Sri Acryl Sani Abdullah Sani.
IPD Iskandar Puteri yang mula dibangunkan pada tahun 2014 telah menemui kelewatan akibat masalah berkaitan kontraktor yang dilantik sebelum kerja menyiapkan baki pembinaan itu diserahkan kepada kontraktor lain.

Hamzah turut memberitahu, sehubungan itu pihaknya berharap penambahbaikan akan dilakukan pihak terlibat kerana masih terdapat banyak projek pembangunan melibatkan kementerian berkenaan di seluruh negara pada masa depan.
Dalam pada itu, Hamzah memaklumkan masih terdapat lima projek pembinaan IPD yang sedang dijalankan di seluruh negara selain sebuah lagi IPD yang sedang dalam proses dokumentasi.
“Lima IPD berkenaan adalah IPD Muallim, Perak bernilai RM85 juta; IPD Jeli, Kelantan (RM130.3 juta); IPD Lawas, Sarawak (138.07 juta); IPD Hulu Terengganu, Terengganu (RM108.88 juta) dan IPD Klang Utara, Selangor (RM159.3 juta).
“Sementara itu, pembinaan IPD Belaga, Sarawak yang bernilai RM90 juta kini sedang dalam proses dokumentasi dijangka akan turut dimulakan dalam waktu terdekat,” ujarnya.-K! ONLINE


Malaysia-Singapura setuju laksana langkah tambahan VTL
Oleh LUQMAN RIDHWAN MOHAMED NOR

29 November 2021, 3:18 pm
PUTRAJAYA – Perdana Menteri, Datuk Seri Ismail Sabri Yaakob memaklumkan, kerajaan Malaysia dan Singapura mencapai persetujuan bagi melaksanakan langkah-langkah tambahan di bawah Laluan Perjalanan Lengkap Vaksin (VTL).
Beliau memaklumkan, kedua-dua kerajaan bersetuju untuk memasukkan semua kategori pengembara di bawah VTL-Laluan Darat (VTL-Land), tertakluk kepada syarat-syarat kesihatan yang ditentukan oleh Malaysia dan Singapura.
Katanya, VTL-Land juga akan diperluaskan dengan menambah laluan perkhidmatan bas menerusi Lebuh Raya Laluan Kedua Malaysia-Singapura (Linkedua).
“Kereta api akan dioperasikan oleh Keretapi Tanah Melayu (KTM), dan merangkumkan kenderaan persendirian seperti motosikal dan kereta secara berperingkat-peringkat.
“Kami menyedari bahawa pembukaan semula sempadan adalah penting untuk menghidupkan semula aktiviti sosial dan ekonomi rentas sempadan yang akan memanfaatkan rakyat dari kedua-dua negara,” katanya dalam satu kenyataan hari ini.
Beliau berkata demikian sempena lawatan rasmi pertamanya ke Singapura hari ini.

Ismail Sabri dan barisan delegasinya menggunakan Tambak Johor untuk ke Singapura sebelum disambut oleh rakan sejawatnya, Lee Hsien Loong di Woodlands Checkpoint.
Pada masa sama, beliau dan Hsien Loong turut membincangkan mengenai pergerakan rentas sempadan menerusi udara melibatkan destinasi seperti Pulau Pinang, Langkawi, Kuching dan Kota Kinabalu.
Sehubungan itu, ujarnya, langkah-langkah berkaitan perkara tersebut harus dimulakan oleh para pegawai kedua-dua negara.
Menurut beliau, mereka juga bersetuju untuk meneruskan mekanisme bilateral sedia ada kedua-dua negara, termasuklah Pemukiman Pemimpin Tahunan Malaysia-Singapura ke-10 yang telah ditangguhkan selama dua tahun akibat Covid-19.
“Insya-Allah, ia akan dilaksanakan pada suku pertama tahun hadapan dan saya tidak sabar untuk kembali ke Singapura,” katanya.
Tambah Ismail Sabri, mereka juga bersetuju bahawa mekanisme lain di peringkat kementerian dan para pegawai harus diteruskan secepat mungkin.- K! ONLINE


Dua balai polis di Tumpat berisiko terjejas banjir
Oleh ROSLIZA MOHAMED

29 November 2021, 3:03 pm
TUMPAT – Dua balai polis di daerah ini iaitu Balai Polis Kuala Jambu dan Simpangan berdepan risiko banjir sekiranya berlaku hujan lebat tidak berhenti ketika ini.
Ketua Polis Kelantan, Datuk Shafien Mamat berkata, sehubungan dengan itu, semua dokumen penting di kedua-dua balai itu akan diletakkan di lokasi selamat agar tidak menjadi korban jika berlaku kejadian banjir.
“Seperti tahun sebelumnya, dua buah balai polis ini pasti akan dinaiki air setinggi 0.8 meter.
“Sebagai langkah berjaga-jaga, kita sudah mengarahkan semua pegawai dan anggota seramai kira-kira 25 orang di dua balai itu supaya bersiap sedia dengan musibah banjir,”katanya.
Beliau berkata demikian ketika ditemui pemberita selepas Majlis Serah Terima Tugas antara bekas Ketua Polis Daerah Tumpat, Superintendan Ab. Rashid Mat Daud kepada Superintendan Mohd. Azmir Damiri di Ibu Pejabat Polis Daerah Tumpat di sini hari ini.
Ab. Rashid akan bersara wajib daripada Polis Diraja Malaysia bermula hari ini dan tugasnya dipangku oleh Mohd. Azmir yang sebelum ini merupakan Ketua Polis Daerah Pasir Puteh.

Mengulas lanjut, Shafien berkata, Balai Polis Kuala Jambu berada berhampiran dengan tebatan banjir, namun terdapat saliran yang menyebabkan air naik di kawasan balai itu.
“Setakat ini, keadaan balai polis itu masih selamat dan kita akan bertindak segera sekiranya berlaku banjir kelak,” katanya.


‘Gadis tanah liat’ kini bergelar graduan
Oleh ZAKKINA WATI AHMAD TARMIZI

29 November 2021, 2:45 pm
SEREMBAN – Pernah mendapat perhatian susulan kemahirannya membuat miniatur menggunakan tanah liat polimer, Nur Izzati Mohamad Azizi, 23, merupakan antara graduan yang menerima ijazah pada Majlis Konvokesyen Universiti Sains Islam Malaysia (USIM) ke-19.
Turut dikenali dengan gelaran ‘gadis tanah liat’, Nur Izzati yang menerima Ijazah Sarjana Muda Sains Dengan Kepujian (Fizik Gunaan) berkata, beliau mengakui sangat mencabar kerana perlu melalui sesi pembelajaran dalam talian akibat penularan Covid-19 pada tahun akhir pengajiannya.
“Walaupun bidang pengajian ini bukanlah saya idamkan kerana saya lebih meminati jurusan seni bina namun saya tidak berputus asa dan terus menghabiskan empat tahun pengajian.
“Pada tahun akhir memang agak sukar bagi saya dan rakan-rakan kerana pembelajaran dijalankan secara dalam talian, namun, Alhamdulillah saya kini telah menamatkan pengajian dan sudah mula bekerja dalam bidang amanah saham,” katanya ketika ditemui pemberita semalam.
Nur Izzati sebelum ini mendapat perhatian apabila membuat pelbagai rekaan miniatur menggunakan tanah liat polimer termasuk replika mini bangunan Canselori USIM.
“Sebenarnya, pada peringkat awal saya banyak membuat miniatur berbentuk makanan dan figura karakter kartun dan kemudian berkongsi rekaan miniatur tersebut dalam Instagram.

“Saya tidak menyangka sama sekali hasil perkongsian berkenaan ramai yang berminat dan ingin menempah miniatur tersebut untuk dijadikan sebagai barang hiasan dan rantai kunci,” katanya yang merupakan anak keempat daripada lapan orang adik-beradik.
Nur Izzati menambah, walaupun kini dia sibuk dengan pekerjaan, rekaan seni miniatur tersebut masih lagi diteruskannya sebagai hobi. – K! ONLINE


Lelaki maut kereta rempuh belakang treler
Oleh NUR ALINA HASSAN

29 November 2021, 3:22 pm
MUAR – Seorang lelaki maut selepas kereta jenis Perodua Alza dipandunya merempuh belakang sebuah treler di Kilometer 127.9, Lebuh Raya arah Selatan berhampiran Pagoh di sini, awal pagi tadi.
Dalam kejadian pukul 2.13 pagi itu, mangsa yang dikenali sebagai Purushothaman berusia 33 tahun disahkan maut di lokasi kejadian setelah dibawa keluar oleh orang awam yang khuatir mangsa terperangkap dalam kenderaannya.
Ketua Balai Bomba dan Penyelamat (BBP) Pagoh, Penolong Penguasa Bomba Mohd. Fadli Ismail berkata, akibat kemalangan itu, kenderaan dipandu mangsa musnah terbakar sehingga 90 peratus.
“Setibanya pihak bomba di tempat kejadian, didapati benar berlaku kemalangan jalan raya melibatkan sebuah kereta jenis Perodua Alza dan sebuah treler membawa muatan pasir. Kemalangan mengakibatkan kenderaan dipandu mangsa terbakar dan orang awam berusaha menyelamatkan mangsa yang berada dalam kenderaannya.
“Bagaimanapun, mangsa telah disahkan meninggal dunia oleh pihak KKM dan mayat diserahkan kepada pihak polis untuk tindakan lanjut,” katanya ketika dihubungi.
Menurut beliau, seramai tujuh anggota dari BBP Pagoh dengan sebuah jentera jenis FRT dikejarkan ke lokasi kejadian.

“Bomba bertindak memadamkan kebakaran menggunakan satu aliran salur bantu mula air daripada tangki jentera. Operasi kemudiannya tamat pada pukul 3.29 pagi tadi,” katanya.- K! ONLINE


[email protected] peneraju perkhidmatan pengkomputeran kerajaan
29 November 2021, 3:36 pm
UNIT Pemodenan Tadbiran dan Perancangan Pengurusan Malaysia (MAMPU), Jabatan Perdana Menteri (JPM) sebagai peneraju agenda pendigitalan sektor awam sentiasa komited dalam menyediakan perkhidmatan Teknologi Komunikasi dan Maklumat (ICT) yang terkini.
Ia bagi memastikan sistem penyampaian perkhidmatan kerajaan menepati keperluan semasa rakyat dengan mengadaptasi teknologi Revolusi Industri 4.0 (IR4.0) selaras dengan inisiatif Malaysia Digital Economy Blueprint (MyDIGITAL).
Pusat Data Sektor Awam (PDSA) yang dibangunkan oleh MAMPU pada 2010 adalah satu inisiatif perkhidmatan guna sama kerajaan bertujuan mengkonsolidasikan pusat data dan pemulihan bencana agensi sektor awam.
Pembangunan PDSA ini juga bertujuan menyeragamkan infrastruktur ICT, mengoptimumkan penggunaan sumber, meningkatkan kualiti dan keselamatan perkhidmatan serta menjimatkan perbelanjaan kerajaan.
[email protected] adalah perkhidmatan pengkomputeran awan persendirian kerajaan yang disediakan oleh MAMPU bagi membolehkan agensi sektor awam memperoleh sumber pengkomputeran dengan cepat, mudah dan fleksibel dalam persekitaran terkawal, selamat berasaskan piawaian serta mematuhi amalan terbaik global.
Perkhidmatan utama yang ditawarkan terdiri daripada Infrastructure as a Service (IaaS), Platform as a Service (PaaS) dan Software as a Service (SaaS). Perkhidmatan sokongan pula meliputi penyediaan kemudahan backup, restore, pusat pemulihan bencana, khidmat nasihat teknikal serta pemantauan ketersediaan dan keselamatan rangkaian.

Empat lokasi [email protected] yang terletak di Putrajaya, Cyberjaya, Bandar Enstek dan Kulim dihubungkan dengan talian berkapasiti tinggi Data Dense Wavelength Division Multiplexing (DWDM) serta Gerbang Internet Terurus yang eksklusif dikenali sebagai MyGov*Net.PDSA.
Pengurusan dan pengoperasian [email protected] mematuhi piawaian sistem pengurusan keselamatan maklumat dan diurus oleh personel ICT yang kompeten, berpengalaman dan mempunyai pensijilan profesional.
Infrastruktur [email protected] dilengkapi dengan peralatan rangkaian, keselamatan, perkakasan dan perisian ICT yang berteknologi terkini dengan jaminan tahap ketersediaan perkhidmatan Service Level Agreement (SLA) yang tinggi.
Pelaksanaan [email protected] selama hampir satu dekad berjaya menyediakan platform pengkomputeran awan kepada 204 agensi kerajaan yang terdiri daripada Agensi Persekutuan, Pihak Berkuasa Berkanun Persekutuan dan Negeri, Kerajaan Negeri dan Pihak Berkuasa Tempatan dan Institusi Pengajian Tinggi Awam yang membabitkan lebih daripada 860 sistem aplikasi kritikal sektor awam.
Sebagai peneraju penyediaan perkhidmatan pengkomputeran awan kepada agensi sektor awam, MAMPU melangkah setapak lagi melalui Government Hybrid Cloud iaitu penyediaan perkhidmatan cloud yang komprehensif dengan teknologi terkini menerusi jalinan kolaborasi strategik antara [email protected] dengan empat (4) Panel Cloud Service Provider (CSP) komersil iaitu Microsoft, Google, TM dan Amazon Web Services (AWS) seperti di Rajah 1.
Kerjasama ini selaras dengan pengumuman mantan Perdana Menteri Malaysia, Tan Sri Dato’ Muhyiddin Yassin dalam pelancaran Malaysia Digital Economy Blueprint (MyDIGITAL) pada 19 Februari 2021 yang menyasarkan pengoptimuman sumber kerajaan melalui pendigitalan dan penggunaan cloud computing.
Rajah 1: Government Hybrid Cloud yang terdiri daripada [email protected] dengan Panel Cloud Service Provider (CSP)
Government Hybrid Cloud memberi peluang kepada agensi sektor awam untuk memanfaatkan penggunaan emerging technologies seperti data analytics, artificial intelligence (AI), blockchain, internet of things (IoT), dan virtual/augmented reality (VR/AR).
Ia dijangka boleh digunakan bermula pada suku pertama tahun 2022 bagi meningkatkan kualiti sistem penyampaian perkhidmatan kerajaan kepada rakyat dalam mencapai Wawasan Kemakmuran Bersama 2030.
Inisiatif Government Hybrid Cloud ini adalah selari dengan United Nations Sustainable Development Goals (SDG) Teras Kesembilan (9) iaitu industri, inovasi dan infrastruktur.
Menerusi pelaksanaan perkhidmatan Government Hybrid Cloud, kerajaan dijangka dapat menikmati penjimatan diskaun pukal daripada pihak CSP berdasarkan jumlah langganan agensi sektor awam.
Selain itu, agensi sektor awam turut berpeluang menikmati pelbagai manfaat lain seperti latihan, kursus persijilan dan transfer of technology bagi memperkasa kemahiran sumber manusia dan kepakaran dalaman.
Pekeliling Kemajuan Pentadbiran Awam Bilangan 1 Tahun 2021 bertarikh 10 Jun 2021 mengenai Dasar Perkhidmatan Pengkomputeran Awan Sektor Awam menjelaskan berhubung keutamaan penggunaan pengkomputeran awan bagi pelaksanaan semua projek ICT agensi sektor awam terutamanya yang melibatkan aplikasi kritikal kerajaan seperti di Rajah 2.
Tatacara perolehan cloud juga akan diperkukuhkan agar dapat meningkatkan kecekapan pengurusan perolehan projek ICT agensi sektor awam.
Rajah 2: Kandungan Utama PKPA Bil.1/2021
Kesimpulannya, inisiatif [email protected] dan Government Hybrid Cloud merupakan strategi ke arah melestarikan perkhidmatan kerajaan yang mampan berasaskan kepada inovasi teknologi digital bagi merealisasikan sasaran yang telah digariskan dalam MyDIGITAL dan seterusnya memenuhi aspirasi Wawasan Kemakmuran Bersama 2030.


VTL Darat: Seorang remaja lelaki positif Covid-19
Oleh MOHAMAD FAIZAL HASHIM

29 November 2021, 2:59 pm
JOHOR BAHRU – Seorang remaja yang didapati negatif ketika menjalani ujian saringan Covid-19 di Singapura dikesan positif di pintu masuk Malaysia pada hari pertama Perjalanan Lengkap Vaksin (VTL) Darat antara Malaysia-Singapura, di sini hari ini.
Pengerusi Jawatankuasa Kerja Raya, Pengangkutan dan Infrastruktur negeri, Mohd. Solihan Badri berkata, kes positif Covid-19 pertama itu dikesan dalam rombongan kumpulan pertama yang membawa pengembara dari Kota Singa itu.
Beliau berkata, ujian pengesanan pantas (RTK-Antigen) On Arrival Test (OAT) Covid-19 yang dijalankan di balai ketibaan di terminal bas itu pula menunjukkan keputusan positif.
“Lelaki itu tiba di Larkin Sentral setelah menaiki bas pertama bersama 45 lagi penumpang lain pada pukul 9.10 pagi dari Terminal Bas Queen Street, Singapura.
“Apabila keputusan ujian saringan itu keluar, lelaki berkenaan terus diasingkan dan kini sedang dikuarantin Kementerian Kesihatan (KKM) bagi menjalani ujian Real-Time Reverse Transcription-Polymerase Chain Reaction (RT-PCR).
“Pengesanan kes ini membuktikan sistem VTL Darat yang dilaksanakan adalah berkesan. Individu yang positif terus diasing dan dikuarantin sekali gus tidak dibenarkan keluar dari tempat pemeriksaan,” katanya pada sidang akhbar selepas meninjau pergerakan laluan VTL Darat, di terminal bas berkenaan, hari ini.

Terdahulu, Menteri Kesihatan, Khairy Jamaluddin dilaporkan berkata, satu kes positif Covid-19 dikesan di pintu masuk Malaysia pada hari pertama VTL Darat antara Malaysia dan Singapura.
Khairy berkata, maklumat itu diterima pagi tadi daripada pintu masuk antarabangsa Tambak Johor, iaitu satu kes positif dari ujian RTK-Antigen yang dikesan ketika ujian saringan semasa ketibaan. – K! ONLINE


Kenaikan harga barang dikesan di Perak
Oleh ZAKI SALLEH

29 November 2021, 3:27 pm
IPOH – Sebanyak 57 notis pengesanan maklumat barangan dan 136 surat pemberitahuan semakan harga barangan di bawah Akta Kawalan Harga dan Anti Pencatutan (AKHAP) 2011 dikeluarkan kepada peniaga di negeri ini kerana disyaki mencatut.
Tindakan penguatkuasaan itu dilakukan Kementerian Perdagangan Dalam Negeri Dan Hal Ehwal Pengguna (KPDNHEP) negeri Perak sepanjang bulan ini sehingga Sabtu lalu.
Pengarah KPDNHEP negeri Perak, Saifullizan Kamarul Zaman berkata, hasil pemantauan pihaknya mendapati berlaku kenaikan harga pada barangan pengguna sejak beberapa minggu lalu.
Menurut beliau, kenaikan harga dikesan pada sayur-sayuran antaranya kubis bunga, sawi, brokoli, kacang buncis, kubis, cili merah dan cili hijau serta ayam dan telur.
“Seramai 176 penguatkuasa KPDNHEP negeri Perak dan 79 pegawai pemantau harga telah ditugaskan untuk melakukan pemeriksaan dan pemantauan harian di setiap rantaian pengedaran melibatkan pengeluar, pemborong dan peruncit di seluruh negeri Perak.
“Dapatan awal mendapati kenaikan harga barangan keperluan tersebut dipengaruhi oleh faktor-faktor seperti peningkatan kos pengeluaran, keadaan cuaca semasa yang tidak menentu dan ketidakseimbangan penawaran dan permintaan dalam pasaran,” ujarnya dalam kenyataan di sini.

Tambah Saifullizam, tindakan boleh dikenakan ke atas mana-mana peniaga di setiap rantaian bekalan sekiranya terdapat unsur pengambilan keuntungan secara tidak munasabah di bawah AKHAP 2011.
“Seksyen 14(1), AKHAP 2011 boleh mengenakan hukuman denda sehingga RM500,000 bagi syarikat dan RM100,000 bagi individu, penjara atau kedua-duanya sekali jika sabit kesalahan.
“Dalam pada itu, bagi memberi pilihan kepada pengguna ketika berbelanja, mereka disaran menggunakan aplikasi Price Catcher yang dibangunkan oleh kementerian untuk membuat semakan harga barang,” ujarnya. – K! ONLINE


21 sambut hari jadi kena kompaun RM125,000
Oleh FARAHWAHIDA AHMAD

30 November 2021, 9:49 pm
SEGAMAT – Seramai 21 pengunjung termasuk lima wanita tempatan serta pengurus dikompaun RM125,000, manakala lima wanita warga asing ditahan ketika leka menyambut parti hari jadi di sebuah pusat ujian vokal di Jalan Yusuf Abdul Rahman, di sini, Ahad lalu.
Dalam serbuan menerusi Op Noda pada pukul 10.30 malam itu, sepasukan anggota serta pegawai Bahagian Antimaksiat, Perjudian dan Kongsi Gelap (D7) Jabatan Siasatan Jenayah (JSJ) IPD Segamat mengeluarkan kompaun RM5,000 terhadap setiap pengunjung tempatan.
Kesemua mereka berusia di antara 16 hingga 62 tahun telah dikompaun kerana melanggar prosedur operasi standard (SOP) Pelan Pemulihan Negara (PPN) Fasa (4).
Ketua Polis Daerah Segamat, Superintendan Bahrin Mohd. Noh berkata, lima wanita warga asing Vietnam dipercayai pelayan pelanggan (GRO) terbabit ditahan bersama seorang pengurus premis yang turut dikompaun sebanyak RM25,000.
“Pengurus premis turut ditahan selain seorang pelanggan lelaki kerana menghalang petugas penjawat awam sementara GRO berkenaan masing-masing direman selama 14 hari bermula semalam sehingga 12 Disember.
“Kes disiasat mengikut Seksyen 186 Kanun Keseksaan,Seksyen 6(2) Enakmen Hiburan dan Tempat-Tempat Hiburan,Peraturan 39(b) Peraturan-peraturan Imigresen 1963 dan Seksyen 55B Akta Imigresen,” katanya dalam sidang media di Ibu Pejabat Polis Daerah Segamat hari ini.-K! ONLINE


PM raikan tradisi Malam Wartawan Malaysia (MWM) 2021
Oleh HARRITH HISHAM

30 November 2021, 11:23 pm
PETALING JAYA – Perdana Menteri, Ismail Sabri Yaakob buat julung kali hadir pada Malam Wartawan Malaysia 2021 bagi meraikan tradisi beprestij ini dalam menghargai sumbangan pengamal media dan para wartawan negara.
Beliau berkata, tradisi ini telah dimulakan sejak 40 tahun yang lalu bagi menentukan mercu tanda profesionalisme keawartawanan negara.
“Saya amat menyedari tentang pelbagai cabaran yang dihadapi oleh pengamal media pada masa kini yang berhadapan dengan asakan teknologi komunikasi seperti jaringan internet dan media sosial yang telah menyaingi media tradisional sehingga dapat mencorakkan semua perkara, termasuk media serta politik.
“Namun saya percaya, media tradisional masih mempunyai tempat dan kekal relevan walaupun diasak dengan kehadiran media baharu yang boleh diakses melalui gajet daripada komputer, tablet hinggalah kepada telefon pintar,” katanya ketika berucap pada Malam Wartawan Malaysia di sini, hari ini.
Jelasnya lagi, media kewartawanan dalam bentuk tradisional juga tidak berakhir dengan cabaran dunia digital kerana masyarakat di luar masih memerlukan sumber berita dalam bentuk cetak atau ‘hard copy’.
“Pengamal media dan para wartawan perlu mempertahankannya, jangan mengalah,” tegas beliau.

Dalam pada itu, Ketua Pegawai Eksekutif Malaysia Press Institute (MPI), Datuk Chamil Wariya berkata, sambutan MWM kali ke-40 ini telah berjaya disempurnakan walaupun di tunda sebelum ini ekoran Covid-19.
“Dalam menjayakan MWM 2021 ini, MPI amat menghargai sokongan yang diberikan oleh pihak kerajaan. Di samping itu, MPI turut berterima kasih kepada badan-badan korporat yang turut menghulurkan sumbangan bagi menghidupkan Malam Wartawan Malaysia,”ujarnya. K!ONLINE


Gurauan rogol, guru saman bekas pelajar, bapa
Oleh NUZULSHAM SHAMSUDDIN

30 November 2021, 9:41 pm
SHAH ALAM – Seorang guru lelaki Pendidikan Jasmani sebuah sekolah menengah yang didakwa bergurau berkaitan isu rogol memfailkan saman fitnah terhadap bekas anak murid dan bapanya.
Guru itu Khairul Nizam Sanuddin, 43, selaku plaintif memfailkan saman fitnah itu melalui Tetuan Rasshdi, Ema & Yong di Mahkamah Shah Alam pada 26 November lalu, dengan menamakan Nurain Husniza Saiful Nizam,17, dan bapa remaja itu Saiful Nizam Ab. Wahab, 42, masing-masing sebagai defendan pertama dan kedua.
Berdasarkan semakan sistem mahkamah, tuntutan pengurusan kes seterusnya ditetapkan di hadapan Penolong Kanan Pendaftar Mahkamah Sesyen Shah Alam, Nur Syuhada Abdullah pada 2 Disember ini.
Menurut pernyataan tuntutan yang diperoleh pihak media, plaintif yang mengajar subjek Pendidikan Jasmani dan Pendidikan Kesihatan (PJK) di Sekolah Menengah Kebangsaan Puncak Alam (SMKPA) di sini telah menyentuh sub-topik “Amang Seksual dan Tingkah Laku Amang Seksual, Katakan Tidak Kepada Amang Seksual, Kesan dan Akibat Amang Seksual” yang terkandung di bawah tajuk Pendidikan Kesihatan Reproduktif dan Sosial (PEERS).
Plaintif yang telah mengajar selama 21 tahun di sekolah berkenaan menyatakan sepanjang proses pembelajaran itu, kesemua pelajar wajib membawa dan merujuk kepada Buku Teks Pendidikan Jasmani dan Pendidikan Kesihatan Tingkatan 5.
Plaintif menafikan ada membuat lawak lucah atau lawak berkenaan rogol sepanjang sesi pembelajaran PJPK tersebut serta tiada galakan kepada perlakuan rogol malah ianya adalah komunikasi dalam konteks pembelajaran semata-mata untuk pemahaman dan pengajaran.

Plaintif juga memohon satu perintah injuksi bagi menghalang defendan daripada terus mengeluarkan apa jua kenyataan berkenaan plaintif yang berbaur fitnah atau ejen mereka dihalang daripada mengulangi kesemua pernyataan tidak benar itu di mana sahaja dalam apa jua bentuk.
Guru terbabit turut menuntut permohonan maaf daripada remaja terbabit dan bapanya yang akan diterbitkan di semua laman sosial milik mereka dan pihak ketiga yang dikenalpasti serta di akhbar pilihan plaintif.
Pada masa sama, plaintif turut memohon ganti rugi am termasuk ganti rugi akibat kehilangan reputasi dan kredibiliti, ganti rugi melampau serta teladan yang akan ditaksirkan oleh mahkamah selain kos dan relif-relif lain yang difikirkan sesuai oleh mahkamah.K! ONLINE


KL City, JDT sama kuat
Oleh FITRI HAZIM

30 November 2021, 10:08 pm
PERHITUNGAN taktikal dijangka akan jadi penentu kepada penentuan juara Piala Malaysia apabila Kuala Lumpur City dan Johor Darul Ta’zim (JDT) terikat tanpa jaringan di babak pertama di Stadium Nasional Bukit Jalil, sebentar tadi.
Pendekatan KL City yang seakan terlalu berhati-hati sepanjang 15 minit pertama hampir mengundang padah sebaliknya rembatan penyerang JDT, Bergson da Silva pada minit ke-9 sekadar singgah di tiang gol.
Selepas itu, anak buah Bojan Hodak mula dilihat makin berani untuk memasuki kawasan lawan namun masih gagal menghadirkan tekanan buat Farizal Marlias di gawang JDT.
Walaupun cuba ditekan, Harimau Selatan masih mampu bertenang untuk kekal selesa mengawal tempo permainan.
Arif Aiman Hanapi dilihat lebih banyak digunakan JDT untuk mengatur gerakan dan pemain muda itu beberapa kali berjaya mengatasi pertahanan kanak KL City, Kamal Azizi Zabri.
Bagaimanapun, dalam tempoh 10 minit terakhir, penjaga gol KL City, Kevin Ray Mendoza cukup tangkas menafikan beberapa peluang terbaik dimiliki JDT sekali gus menyaksikan 45 minit pertama berakhir tanpa jaringan.